DualShock 4 Edisi Terhad Bagi PlayStation FC Diumumkan – Memang Bergaya Untuk Kaki-Kaki Bola!

Pasti mereka yang gemar mengumpul DualShock 4, ingin dapatkan versi PlayStation FC ini.

Diumumkan oleh PlayStation Blog, DualShock 4 edisi terhad ini akan boleh mula didapati mulai 29 September nanti. Ia merupakan hasil kerjasama antara PlayStation FC dan UEFA Champions league dan adalah sempena bermulanya bagi musim baru bagi liga tersebut.
Menampilkan corak ala-ala taktik yang digunakan oleh pengurus pasukan, DualShock 4 ini turut menampilkan logo PlayStation FC serta lakaran kotak penalti pada bahagian touchpad. Sememangnya tampak menarik bagi peminat-peminat bola sepak.
Buat masa ini, DualShock 4 ini hanya diumumkan bagi kawasan Eropah. Kemungkinan besar ianya hanya akan dijual untuk benua tersebut dan jika korang masih ingin untuk mendapatkannya, korang perlu membelinya dari luar negara.


Rocket League Memperkenalkan Rocket Pass, Sama Seperti Battle Pass Dalam Fortnite

Lebih banyak pilihan untuk ubahsuai kereta korang!

Rocket League buat masa ini sudahpun memberikan para pemainnya dengan pelbagai pilihan untuk mengubahsuai kereta masing-masing. Tidak cukup dengan kepelbagaian sedia ada, Psyonix telah mengumumkan sebuah progression baru untuk mengumupulkan lebih banyak item customiztions, dipanggil Rocket Pass.
Membaca info yang telah didedahkan Psyonix tentang Rocket Pass, ia sememangnya banyak persamaan dengan Battle Pass yang ada dalam Fortnite Battle Royale.
Rocket Pass akan memberikan pemain peluang untuk mengejar pelbagai kandungan baru dalam masa terhad yang ditetapkan. Lebih banyak Rocket Pass XP dicapai, lebih banyak kandungan yang pemain akan peroleh, dan Rocket Pass XP ini adalah berasingan dengan sistem XP yang ada sekarang.
Terdapat dua versi Rocket Pass, iaitu Free dan Premium. Seperti namanya, Free adalah Rocket Pass percuma yang semua pemain boleh sertai. Free akan memberikan pemain beberapa kandungan, manakala Premium, yang dijual USD9.99 (RM40), akan menawarkan lebih banyak kandungan untuk dikejar berbanding Free.
Walau bagaimanapun, ada juga sedikit perbezaan antara Rocket Pass dalam Rocket League dengan Battle Pass dalam Fortnite. Rocket Pass tidak akan mempunyai banyak Challenge untuk menaikkan Rocket Pass XP, sebaliknya ia hanya akan memberikan Challenge untuk setiap perlawanan yang dimenangi sahaja, iaitu Weekly Win Bonus. Maksudnya, sekiranya dapat memenangi beberapa perlawanan yang ditetapkan, lebih banyak Rocket Pass XP akan diperoleh. Ini kerana Psyonix tidak mahu mengganggu keseimbangan kompetitif yang ada dalam Rocket League.

Rocket Pass akan dikeluarkan untuk semua platform yang ada, tetapi masih belum diumumkan tarikh pelancarannya. Kata Psyonix, mereka akan berkongsi info lanjut tentang perkara ini dalam minggu ini.


RM17,000 Jadi Rebutan Dalam Pertandingan Ini – Mana Pemain-Pemain Handalan FIFA 18 Dan PES 2018?

Mana jaguh-jaguh game bola sepak?

Quill City Mall Kuala Lumpur, The GamePlan dan NaGaming bakal menganjurkan sebuah pertandingan yang menampilkan dua game bola sepak paling diminati ramai, FIFA 18 dan PES 2018 pada bulan hadapan. Apa yang paling menarik adalah ia menjanjikan hadiah terkumpul untuk kedua-dua game sebanyak RM17,000! Boleh penuhkan lagi tabung hari raya korang!
Di bawah adalah butiran yang perlu korang tahu tentang pertandingan ini:

Nama Pertandingan: YASSS BOLA!
Tarikh: 14 & 15 Julai 2018
Venue: Quill City Mall,Kuala Lumpur
Yuran Pendaftaran: RM25
Hadiah Terkumpul untuk FIFA 18: RM10,000
Juara – RM4,000
Naib Juara – RM2,000
Tempat Ketiga – RM1,250
Tempat Keempat – RM750
Tempat Ke-5 hingga Ke-8 – RM500 setiap pemain (RM2,000)
Hadiah Terkumpul untuk PES 2018 – RM7,000
Juara – RM 2,500
Naib Juara – RM 1,200
Tempat Ketiga – RM700
Tempat Keempat – RM400
Ke-5 hingga Ke-8 – RM150 setiap pemain (RM600)
Ke-9 hingga Ke-16 – RM100 setiap pemain (RM800)
Ke-17 hingga Ke-32 – RM50 setiap pemain (RM800)

Untuk mendaftar, atau mengetahui lebih lanjut tentang pertandingan ini, korang boleh layari Facebook Event YASSS BOLA!


Game Bulanan PlayStation Plus Julai 2022 – Crash Bandicoot 4, Man of Medan, Arcadegeddon, Zero Strain

Empat game baharu akan menambahkan lagi koleksi PlayStation Plus korang pada bulan Julai ini.
PlayStation Asia telah mengumumkan senarai game bulanan yang akan diberikan dalam langganan PlayStation Plus untuk pasaran Asia bagi bulan Julai 2022.
Ianya adalah seperti berikut, yang boleh diambil dari 5 Julai hingga 1 Ogos 2022 untuk ketiga-tiga tahap Essential, Extra dan Deluxe:
Crash Bandicoot 4: It’s About TimeThe Dark Pictures Anthology: Man of MedanArcadegeddonZero Strain

Bagi korang yang masih belum ambil game-game percuma untuk bulan Jun 2022, korang masih ada masa sehingga 4 Julai ini.


Bermain Games Yang Sama Di Xbox & PC Dengan “Xbox Play Anywhere”

Microsoft telah bercakap tentang merapatkan jurang antara pemain PC dan konsol untuk sementara ini. Dan di E3 hari ini, telah diumumkan bagaimana ia akan dilakukan.
Xbox Play Anywhere, program baru berbayar yang secara automatik memberikan anda games versi PC apabila anda membelinya di Xbox atau games versi Xbox apabila anda membelinya di PC. Game pertama yang akan menggunakan program ini? Semestinya Gears of War 4 dan ya, pemain Xbox One dan PC akan boleh bermain secara online bersama-sama.
https://youtu.be/KDtOEvxjnG0
Sebagai co-op online shooter, Gears of War adalah francais yang terbaik untuk melancarkan Play Anywhere. Tapi harus diingatkan, terdapat beberapa halangan untuk program ini. Walaupun semua games Play Anywhere akan datang dengan salinan konsol dan PC tanpa sebarang kos tambahan, tidak semua games Play Anywhere akan menampilkan cross-platform multiplayer secara tetap.
Play Anywhere juga hanya terhad kepada pembelian digital sahaja. Bermakna anda tidak akan dapat satu salinan permainan PC secara percuma jika anda membeli game secara eksklusif pada physical disc.
Namun, ia adalah satu trade yang cukup baik untuk physical disc. Kami ternampak logo Play Anywhere pada beberapa permainan video semasa sidang media Xbox di E3, termasuk Halo Wars 2, ReCore dan Killer Instinct.
Sumber: engadget


Far Cry: Primal: IGN Turki Kasi Leak Daa!

Sepandai-pandai Ubisoft nak slow release announcement pasal next game diorang, ‘pandai’ lagi IGN Turki! Lol!

https://www.youtube.com/watch?v=eAQmt-60nUY
Bermula dari teaser announcement di Youtube Ubisoft yang memaparkan lukisan dan animasi zaman purba, IGN Turki tweeted dan removed this;

“Far Cry Primal’dan ilk görseller geldi”
Yang lebih kurang gini maksudnya – “Fullamak guys, Far Cry: Primal dah keluar gambo-gambo preview!”. Kan dah kantoi!
So macamana? Kipas-susah-mati series Far Cry? Suka, tak suka, or just meh dengan versi Far Cry zaman primitif ini? Agak-agak ada dinosaur tak nanti? Pepehalpon kita tunggu aje announcement rasmi dari Ubisoft.


Battlefield V Akhirnya Diumumkan Secara Rasmi, Acara Pengenalan Diadakan Minggu Hadapan

Penantian akhirnya bakal berakhir!

Nampaknya segala khabar angin yang berlegar sebelum ini tentang judul game Battlefield pada tahun ini adalah benar. EA dan DICE secara rasminya telah mengumumkan Battlefield V.
Mereka telah mendedahkan bahawa acara pengenalan untuk game ini bakal diadakan pada 24 Mei 2018, 4 pagi (waktu Malaysia).
Acara tersebut akan dihoskan oleh penulis dan pelawak, Trevor Noah, yang mana ia disahkan sendiri olehnya di akaun Twitter beliau.

#ad The rumors are true (rumors that I started, but still…) I will be hosting the @Battlefield Live Reveal on Wed, May 23rd. Catch it streaming live on the #Battlefield YouTube. V EXCITING! pic.twitter.com/7B3fpTpQ6x
— Trevor Noah (@Trevornoah) May 16, 2018
Khabar angin tentang judulnya adalah benar. Apakah khabar angin tentang latar belakang Perang Dunia Kedua, beberapa fungsi seperti misi co-op dan sistem meniarap seperti Rainbow Six Siege juga adalah benar?
Itu semua bakal terjawab dalam acara pengenalan pada minggu hadapan yang korang boleh saksikan di channel Youtube Battlefield. Simpan link livestream di bawah baik-baik, kita semua tidak mahu terlepas menyaksikan acara yang sangat dinantikan ini!


DotA 2: StarLadder i-League StarSeries Season 2 Kembali Lagi!

Sebuah lagi kejohanan pemanas badan berlangsung hari ini. Kali ini anjuran dari StarLadder dan Imba TV.

StarLadder i-League StarSeries Season 2 berlangsung pada 21 Julai 2016 sehingga 24 Julai 2016, dan bertempat di Los Angeles, Amerika Syarikat.

Disertai 8 pasukan dengan 3 daripadanya melalui jemputan manakala 5 pasukan lagi melalui peringkat kelayakkan. Kejohanan ini menawarkan trofi dan juga wang tunai terkumpul sebanyak RM 1,200,000.

 Fnatic sekali lagi mencuba nasib dalam kejohanan ini, tetapi perlu menghadapi tentangan dari 7 lagi pasukan yang lain, yang rata-rata merupakan pasukan berpengalaman.

Jika dilihat pada jadual, Fnatic sekali bertemu dengan Na’Vi dan ini merupakan masa terbaik untuk Fnatic membalas dendam terhadap kekalahan mereka tempoh hari di kejohanan The Summit 5 yang menyaksikan Na’Vi menewaskan Fnatic 2-1.

Apa-apa pun penulis mengucapkan selamat maju jaya kepada pasukan Fnatic dalam usaha mereka mengharumkan nama Malaysia di persada eSports antarabangsa!

ADIOS!!


Sony Umumkan Bundle The Last of Us Part II – Controller Dan Headset Dengan Tatu Ellie

Sony telah mengumumkan sebuah bundle yang bertemakan game terbaharu daripada Naughty Dog, The Last of Us Part II.
Untuk pasaran antarabangsa, Sony telah mengumumkan bundle yang menampilkan PS4 Pro dan controller DualShock 4 — yang mana rekaannya terdapat tatu bunga yang ada di lengan Ellie dalam game sekuel itu.

Walau bagaimanapun, berita buruk untuk peminat tempatan kerana Sony Interactive Entertainment Singapore Private Limited (SIES) hanya akan membawa masuk DualShock 4 dan headset sahaja ke pasaran Malaysia. Tiada PS4 Pro dengan rekaan The Last of Us Part II di pasaran temparan.
DualShock 4 ini akan dipasarkan pada harga RM279, manakala headset pula pada harga RM449. Ianya akan dilancarkan serentak bersama-sama dengan pelancaran The Last of Us Part II iaitu pada 19 Jun ini.
Korang boleh lihat gambar-gambar untuk kedua-dua produk ini di bawah:


Game VR Star Wars, Trials of Tatooine Akan Mula Percuma Di Steam Esok!

Bersedia untuk melibas lightsaber dan menggunakan The Force dalam dunia virtual reality (VR)?

Semasa acara Star Wars Celebration Europe yang diadakan di London, LucasFilm telah mengumumkan bahawa game VR Star Wars, Trial of Tatooine akan boleh mula di-download percuma di Steam bermula esok, 18 Julai.

Dalam trailer yang telah dimuat naik pada bulan Mac lalu, ia telah memaparkan sedikit gambaran Millennium Falcon dan sedikit aksi mendebarkan libasan Lightsaber di planet Tattoine. Anda boleh baca mengenai game ini lagi di sini.
JomBaca: Game Star Wars Dari Pencipta Uncharted Mempunyai Proses Kreatif Sama Seperti Siri Uncharted


DOOM: Kemaskini 6.66 Menukar Semua DLC Kepada Percuma, Raikannya Dengan Free Weekend

Kemaskini terbaru Doom bernombor 6.66 telah menutup pas bermusim premium game itu dan memberikan akses kesemua kandungan DLC multiplayer kepada semua pemain secara percuma. Ia juga menukar sistem progression multiplayer dan membuat beberapa perubahan.

DLC multiplayer yang telah ditukar kepada percuma sekarang ialah Unto the Evil, Hell Followed dan Bloodfall. Yang mana telah dikeluarkan antara bulan Ogos dan Disember pada tahun lepas. Mereka memberikan sembilan map, tiga senjata baru dan tiga demon yang boleh dimainkan, tambahan pengubahsuaian perisai dan kebolehan terbaru.
Harga asal untuk kesemua DLC pas bermusim ini adalah USD39.99 (~RM172).
Kemaskini 6.66 membaik pulih sistem unlocking DOOM untuk tambahan senjata, kelengkapan, demon yang boleh dimainkan dan pengubahsuaian. Ia akan bergerak dari unlock secara rawak kepada item boleh di-unlock mengikut kepada keperluan tahap yang lebih spesifik atau menyelesaikan cabaran dalam game.
“Sekarang, jika ada helmet spesifik yang anda mahukan. Anda boleh unlock-nya dengan fokus kepada cara anda bermain terhadap cabaran yang berkaitan,” kata pengarah Doom, Marty Stratton.
Pemain veteran akan mempunyai pilihan untuk menyimpan kesemua item yang mereka sudah ada sebelum ini ke sistem progression yang diubah ini, atau melakukan kembali sepenuhnya untuk merasai pengalaman sistem progressi terbaru itu. Dalam mana-mana kes, level semua pemain boleh di-set semula ke level kosong. Kesemua pemain veteran akan mendapat lencana khas untuk mencatat pengalaman mereka sebelum ini dalam game itu dan kepada sesiapa yang mencapai level maksimum Slayer akan mendapat juga lencana itu.

Sistem Hack Module telah digantikan dengan Sistem Runes yang hampir sama dengan yang ada dalam kempen single-player. Runes ialah kebolehan yang berterusan dimasukkan ke dalam loadout. Tidak seperti Hack Module, ianya tidak mempunyai tarikh luput dan tidak perlu diaktifkan.
Beberapa perubahan yang dilakukan dan dibaik pulih termasuk HUD telah diterangkan dengan lebih lanjut dalam blog Bethesda.
Kepada sesiapa yang belum ada game ini, Bethesda telah menurunkan harga Doom kepada USD14.99 (untuk pasaran digital sahaja).
Pengguna Windows PC dan Xbox One boleh juga mencubanya secara percuma pada hujung minggu ini bermula awal khamis, 20 Julai. Pengguna PS4 boleh mencubanya secara percuma bermula pada 27 Julai. Tawaran percubaan percuma ini memberikan dua level dalam kempen single-player dan permainan tanpa had untuk multiplayer. Sebarang progression yang diperolehi dalam sesi percubaan percuma boleh dibawa setelah pengguna membelinya.

JomBaca: Bethesda Umumkan DOOM VFR, Saksikan Trailer Pertama Untuk Game Versi VR Ini


Pesaing FIFA Dan eFootball, UFL Ditunda Ke Tahun 2023

Strikerz telah mengumumkan yang mereka telah menunda tarikh pelancaran UFL ke tahun 2023.
Game bola sepak yang dinantikan ramai sebagai pesaing kepada siri FIFA dan eFootball (dulu PES) itu pada asalnya dijadualkan akan dilancarkan pada tahun ini, namun kini telah ditangguhkan ke tahun hadapan.
CEO Strikerz, Eugene Nashilov dalam satu video telah mendedahkan yang pembikinan game tersebut telah siap kira-kira 80%, dan mereka mungkin akan mendedahkan tarikh sebenar pelancaran pada sekitar Disember nanti.

Januari lalu, UFL telah memperlihatkan video gameplay pertamanya, bersama-sama dengan pengumuman Cristiano Ronaldo sebagai salah seorang dutanya.
Penambahan Ronaldo menjadikan beliau adalah pemain kelima dalam senarai duta UFL, selepas Oleksandr Zinchenko, Roberto Firmino, Romelu Lukaku dan Kevin de Bruyne.
Setakat ini, kelab-kelab yang sudah diumumkan akan tampil dalam UFL secara rasmi adalah West Ham United FC, Sporting CP, Shakhtar Donetsk, AS Monaco, Besiktas JK, Celtic F.C. dan Rangers.
UFL sedang menjadi perhatian peminat game bola sepak dunia apabila cuba memecah dominasi FIFA dan eFootball (dulu PES). Kekuatan UFL adalah ia merupakan sebuah game percuma (free-to-play), dan tidak mengetengahkan sebarang unsur ‘pay-to-win’.
Buat masa ini, mereka hanya fokus untuk membangunkannya untuk platform konsol, dan masih mempertimbangkan untuk platform PC.


Tournament ASUS ROG Masters Kembali! Tourney DotA 2 Dan CS:GO Dengan Prize Pool RM100,000! Jom Join!

Tahun lepas ianya untuk pasukan antarabangsa – tahun ini, korang boleh bertanding bersama team korang! Apa lagi? Join lah!

Grand Finals ROG Masters yang dibawakan oleh ASUS ROG, Intel dan Mineski Events Team ini akan diadakan pada 16 – 17 September, dari 9 pagi ke 11 malam di 1 Utama Shopping Centre.

Bagaimanapun, peringkat kelayakan bagi kategori terbuka dan kategori universiti adalah seperti jadual di bawah:
1st Online Qualifier
22 – 23 Julai: 9 pagi – 10 malam
2nd Online Qualifier
5 – 6 Ogos: 9 pagi – 10 malam
3rd Online Qualifier
19 – 20 Ogos: 9 pagi – 10 malam
University Online Qualifier
19 – 20 Ogos: 9 pagi – 10 malam
University Lan Qualifier Top 4
26 Ogos: 9 pagi – 10 malam

Setiap pemenang di peringkat kelayakan akan mendapat hadiah berikut:
DotA 2 – Hadiah Peringkat Kelayakan
Champion – RM 1600
Runner Up – RM 1000
2nd Runner Up and 4th Place – RM 400
Top 8 – RM 200
Top 16 – RM 100
CS:GO – Hadiah Peringkat Kelayakan
Champion – RM 800
Runner up – RM 500
2nd Runner up & 4th Place – RM 200
Top 8 – Rm 100
Top 16 – RM 50
Dan semestinya pemenang di acara Grand Finals ROG Masters nanti akan membawa pulang hadiah-hadiah wang tunai berikut:
DotA 2 – Hadiah Peringkat Grand Finals
Champion – RM 25,000
Runner up – RM 12,500
2nd Runner up – RM 7,000
3rd Runner up – RM 5,500
CS:GO – Hadiah Peringkat Grand Finals
Champion – RM 10,000
Runner Up- RM 5,000
2nd Runner Up – RM 3,000
4th- RM 2,000
Berminat untuk turut serta? Ajak skuad korang dan daftarkan team korang di borang pendaftaran online ini. Selamat maju jaya guys! Jumpa korang di Grand Finals!


Destiny: Spark untuk Iron Banner atau Cinta Crimson yang terpendam?

Destiny kali ini kembali dengan membawa sparks Iron Banner dan bunga-bunga cinta! Adakah anda akan team-up untuk ignite the Rift atau berlawan berdansa dalam couples match? 😉

Spark, sparks everywhere! Spark nyalaan rift dan spark cinta sempena Hari Kekasih/ Valentines Day!
Iron Banner (IB), timed event yang berdasarkan teamwork PvP 6v6, akan bermula dari 27 Januari 2016 2:00 a.m (+8 GST) selama seminggu. Apa yang mengejutkan dan penting adalah gameplay IB kali ini adalah Rift!….. Rift? Macam mana ni?
Yes Guardians. Carry the spark! Ignite your glory!
Boleh dengar kan suara Lord Shaxx menjerit kat korang?
Traditionally, IB bermula dengan ‘Control’ di mana team yang memegang 2 zone ke-atas walaupun mempunyai bilangan kills yang sama dengan opponent, kebiasaannya akan menang. Atas permintaan ramai, Bungie memberi peluang dengan mengadakan IB – Clash di mana flag/control zone tidak dikira, which is more straight forward, skill kills and even points. Ini menunjukkan mode Control memerlukan lebih communication dan teamwork antara Guardians berbanding dengan Clash di mana anda boleh solo kill (kalau korang cukup O.P. la)
Spark Charging
Now that IB minggu ini adalah Rift untuk pertama kali nya, korang kena main ‘police and thief’. Sorang Guardian akan mencuri Spark dari tengah map, while Guardians lain akan jadi bodyguard menjaga member ‘Spark Runner’ dari arah depan, kiri, kanan, belakang, atas dan bawah dari mati ditembak musuh. Spark Runner takkan dapat menggunakan ‘Super’ walaupun fully charged dan kena lari ke arah gol pihak lawan untuk ‘ignite’ the Rift! Alah, macam main ragbi tapi carry Spark instead of bola, meredah tembakan musuh!
Spark Dunk
Scoring dia? Yes, ini lah punca Guardians mengeluh minggu ini. Rift merupakan sebuah gamestyle yang memerlukan kerjasama antara fireteam.

Kills sebagai Spark Runner = 150 points
Kill Spark Runner = 300 points
Kutip Spark = 300 points
Bawa Spark lari across checkpoints (ada 5) = 100 points per checkpoint
Igniting the Rift dengan Spark = 1500 points!
Igniting the Rift backwards = 1650 points dan animation backflip yang O.P. sangat.

Jika korang try main solo dengan random dan menghadap opponent full fireteam, maka petak lah korang kene pub-stomp dengan ‘Mercy’ rule! On the bright side, game cepat habis and cepat bermula semula. Amacam? Korang dah ada fireteam untuk mengejar Rank 5 IB?
Mari kita lihat apa yang Lord Saladin bawa pada kali ini. Taaa-daaaah~
Ashraven’s Flight – Fusion Rifle
Colovance’s Duty – Scout Rifle
Hunter – Iron Camelot Gears
Titan – Iron Camelot Gears
Warlock – Iron Camelot Gears
PlayStation 4 Exclusive Drops
Fuh, hanya sebab Iron Banner kali ni Rift, ramai yang dah mula mencari fireteam masing-masing. Tapi ada juga Guardians yang suka bermain berduet dalam PvP. Untuk Hari Kekasih Februari ini, Guardians dapat merasakan mode PvP doubles yang baru. Inilah masa anda!
Crimson Days di Tower. Mawar atau darah? Menang atau pasrah?
Crimson Days, merupakan sebuah event Valentine’s Day yang berlangsung selama seminggu dari 9 Februari 2016. Sama seperti ‘Festival Of The Lost’ sempena Hari Halloween dan ‘Sparrow ‘Racing League’, Tower telah berubah gaya ambientnya untuk mengambil feel yang amat romantik untuk Februari ini. Penuh dengan kelopak mawar dan jambangan bunga ros. Tengok screenshot ni teringatkan cerita Crimson Peak, di mana rumah tersebut dikelilingi tanah merah bagaikan darah. Sebagai Guardian pula apa yang anda nampak? Darah oppenent atau mawar untuk si dia?
Sempena Crimson Days, Bungie akan mengadakan mode 2vs2 baru iaitu Crimson Doubles. Bukanlah mode doubles yang biasa, as it has a new features dimana cara gameplay dan mechanics yang berlainan dari Doubles. Terdapat loots istimewa seperti emblem dan (chocolate?) consumables yang boleh dikongsi bersama!
Bagi mereka yang nak try chemistry dan jodoh sambil Crucible, inilah peluang keemasan korang. Bila lagi nak tackle isu ‘trust and have each others back?’ Let the heart feel the spark! Asal kan main tak gaduh kena sepak!
“…With love, we draw and dance in blood.”
*Eherm eherm* Sorry jiwang sikit. Tak sabar nak merasakan Fusion Rifle baru Iron Banner sambil berdating dalam Crimson Doubles nanti!


Assassin’s Creed Origins Leaked Lagi – Tarikh Pelancaran, Tiada Butang Sprint Dan Banyak Lagi Info Baru!

Latar belakang Mesir purba disahkan dan pelbagai butiran penting untuk Assassin’s Creed: Origins, terima kasih kepada GameInformer.

Setelah setahun siri Assassin’s Creed ambil masa berehat, berita leak untuk Assassin’s Creed terbaru ini tidak henti-henti melimpah seperti air terjun!
View post on imgur.com

Menurut Reddit, Assassin’s Creed: Origins dibangunkan sejak sebelum Assassin’s Creed Unity lagi dan untuk game kali ini, ia dilengkapi dengan sistem combat dan AI baru. Selain itu, tiada minimap seperti game sebelum ini tetapi digantikan dengan kompas di atas skrin seperti Skyrim.
Assassin’s Creed: Origins tiada lagi butang khas untuk sprint (berlari) tetapi kelajuan berlari ditetapkan mengikut tekanan kepada analog stick. Kebolehan crouch juga dikembalikan dan Eagle Vision bukan digunakan untuk highlight musuh tetapi kali ini untuk menunjukkan objek.
Game ini seperti kita tahu akan mengambil tempat di Mesir purba, dan kali ini kita mengetahui dengan lebih spesifik akan berada semasa pemerintahan Cleopatra, termasuk ditampilkan kota-kota seperti Memphis dan Alexandria. NPC akan berkelakuan mengikut kitaran siang dan malam, iaitu mereka juga makan, minum, tidur, berkerja dan juga “menyahut panggilan alam”!
Tambahan baru untuk Origins adalah anda boleh mengawal burung helang, satu trademark penting bagi Assassins dan anda boleh panjat segala mercu tanda kecil ataupun besar. Butang free-running naik turun juga telah dikeluarkan. Seperti Assassin’s Creed 4: Black Flag, anda boleh menyelam dalam ke dasar laut untuk mencari harta karun.

Dari segi sistem combat dan AI baru, musuh tidak akan lagi mengambil giliran untuk menyerang. Pertarungan kali ini lebih bergantung kepada ‘hit box‘ iaitu serangan pemain bergantung lebih kepada berapa banyak pukulan pemain boleh buat. Lagi banyak anda buat pukulan, lebih tinggi tolok adrenalin membolehkan pemain memberikan serangan lebih berkuasa dengan menekan dua butang attack pada masa sama.
Level maksimum untuk game ini adalah level 40 dan sistem gear baru diperkenalkan di mana pemain boleh mempertingkatkan gear protagonis melalui crafting serta visual customization tidak lagi mempengaruhi stat pemain. Kebolehan baru protagonis juga terbahagi kepada tiga dalam graf terperinci iaitu Seer, Warrior dan Hunter.
Protagonis, yang diberi nama Bayek bukan sahaja karakter anda boleh main untuk Assassin’s Creed: Origins, namun ada karakter lagi satu yang masih lagi dirahsiakan.
Terdapat juga legendary items untuk dicari dan anak panah yang sudah ditembak boleh dikutip dan digunakan semula. Anda kini tidak boleh lagi mengalahkan semua musuh menggunakan hidden blade. Game ini juga mempunyai perlawanan gladiator di arena-arena.
Puzzle juga akan kembali dan kali ini, puzzle akan lebih mencabar dan tiada lagi mencari switch banyak-banyak seperti Assassin’s Creed lain sebelum ini.
Menurut laporan ini lagi, Assassin’s Creed: Origins akan dikeluarkan pada 27 Oktober 2017 dan terdapat tiga edisi akan dipasarkan iaitu Standard Edition, Deluxe Edition dan Gold Edition.
Ini bukan kali pertama GameInformer bocorkan sesuatu, misteri Bully 2 oleh Rockstar juga muncul sekejap di laman GameInformer tetapi lesap begitu pantas oleh GameInformer.


Overwatch Mengambil Takhta League of Legends Di Gaming Café Sekitar Korea!

Setelah 4 tahun berada di Korea sebagai game yang paling popular, akhirnya League of Legends terpaksa akur dengan IP terbaru Blizzard, Overwatch.

Perkara ini telah dilaporkan oleh Gametrics, sebuah laman web yang mengumpul dan mencartakan statistik untuk aktiviti gaming café di Korea. Dalam statistik terbaru, Overwatch telah menjadi pilihan utama masa kini dengan mencapai 30 peratus daripada seluruh pengunjung manakala League of Legends mencapai kiraan sekitar 28 peratus. Perbezaan yang ketara dengan tempat ketiga yang dipegang oleh Sudden Attack yang hanya memegang kiraan sebanyak 8 peratus.
Memang tidak dapat dinafikan, prestasi ini sangat mengagumkan buat Overwatch. Persoalannya, mampukah Overwatch mengekalkan kedudukan di atas? League of Legends pastinya tidak akan tewas dengan begitu mudah, kerana ia memegang rekod selama 4 tahun berturut-turut di gaming café di Korea.

Jika Blizzard menyusun strategi dengan baik, dengan pelancaran Competitive Mode kedudukan Overwatch pastinya akan lebih kukuh bukan sahaja di Korea malah dipandangan komuniti gaming seluruhnya.
Bagi mereka yang ingin tahu lebih lanjut mengenai Competitive Mode, boleh tonton video dari Blizzard di bawah.

Overwatch boleh didapati untuk pelantar PC, PlayStation 4 dan Xbox One.


PUBG Di Xbox One Akan Disajikan Dengan Pelbagai Kandungan Baru, Map Salji Diumumkan

Dalam sidang media Xbox yang baru sahaja tamat sebentar tadi, Bluehole telah berkongsi pelbagai info baru tentang PUBG, terutamanya apakah yang bakal tiba ke Xbox One.

Map Sanhok yang baru sahaja dikeluarkan ke PC akan turut dibawakan ke dalam versi Xbox One pada pertengahan tahun ini.
Perancangan mereka untuk akhir tahun pula adalah menampilkan War Mode, sebuah mode yang lebih ringkas yang mendapat maklumbalas baik di PC. Selain itu, satu map baru bertemakan salji telah diumumkan yang juga akan dikeluarkan pada akhir tahun ini.
Korang boleh saksikan trailer tersebut di bawah:


CD Projekt Red nafi khabar angin dibeli oleh Sony, tegas mahu kekal bebas


Shin Megami Tensei IV Final: Masa Untuk Membawa Kemusnahan!

Bersedia untuk kembali ke Nintendo 3DS dengan siri terbaru Shin Megami Tensei!
Shin Megami Tensei IV Final bakal dikeluarkan pada Februari 2016 dan adalah eksklusif untuk Nintendo 3DS. Peminat-susah-mati developer Atlus pasti menunggu kedatangan JRPG ini!
Dalam siri terbaru Shin Megami Tensei ini, cerita akan bermula sekitar tahun 2030-an dan ianya mengisahkan seorang watak protagonis yang telah bersekongkol dengan Dagda yang merupakan dewa yang inginkan kemusnahan dewa-dewa lain.

Menurut Atlus, game kali ini adalah kesinambungan dari Shin Megami Tensei IV tetapi pemain-pemain baru tidak perlu risau kerana ceritanya tidak terlalu berkaitan. Hanya watak-watak yang lama akan kembali seperti Navarre dan Isabeau.
Shin Megami Tensei IV Final akan dipasarkan mulai 19 Februari di Jepun.


Xbox Game Pass ‘Friends and Family’ Mungkin Boleh Juga Dikongsi Dengan Rakan-Rakan

Satu maklumat telah dibocorkan mendedahkan bahawa langganan pelan keluarga Xbox Game Pass akan membenarkan pengguna untuk berkongsi langganan dengan rakan-rakan.
Microsoft telah memulakan sesi ujian pelan keluarga Xbox Game Pass di Ireland dan Colombia pada awal bulan ini. Kini, pengguna Twitter dan juga pembocor yang dikenali Aggiornamenti Lumia telah mengesan jenama “Game Pass Friends & Family”.
Kebocoran maklumat itu boleh membawa maksud Microsoft tidak menyekat pelanggan-pelanggan Xbox Game Pass Ultimate untuk berkongsi faedah dengan hanya ahli keluarga sahaja.

pic.twitter.com/9K40x15Yhv— Aggiornamenti Lumia (@ALumia_Italia) August 27, 2022

Pelan prebiu sekarang membenarkan pelanggan-pelanggan Xbox Game Pass Ultimate untuk membayar €21.99 sebulan di Ireland (berbanding harga biasa €12.99 sebulan) untuk pelan ujian yang tiada nama yang disertakan sekali dengan faedah perkongsian langganan sehingga 4 orang.
Microsoft juga tidak menyebut sekatan ahli keluarga dalam pelan ujiannya, yang pasti pelanggan mesti menetap di negara yang sama.
Pelan keluarga baharu ini mungkin akan dijenamakan sebagai Xbox Game Pass Friends & Family. Yang mana akan disertakan sekali dengan Xbox Game Pass Ultimate dengan faedah perkongsian sehingga 4 orang ahli keluarga atau rakan-rakan. Ini termasuklah akses kepada Xbox Cloud Gaming, Xbox Live, dan PC Game Pass.


Anak Muda Tempatan Berusia 20 Tahun Ini Sudah Ada Game Indie Beliau Sendiri Di Steam, Ikuti Perbualan Kami Bersamanya

Industri gaming tempatan bukanlah calang-calang. Satu kajian telah menyatakan yang pendapatan industri gaming Malaysia adalah yang tertinggi di Asia Tenggara, yang antara lain meletakkan tanah air tercinta ini di kedudukan 21 di seluruh dunia.
Apabila bercakap tentang industri ini, kita mempunyai ramai pemain esport yang bertaraf dunia. Ini sememangnya diakui sendiri oleh Menteri Belia & Sukan, Khairy Jamaluddin, sehingga di bawah kepimpinan beliau, Malaysia kini sedang giat mempersiapkan pasukan esport untuk menghadapi Sukan Asia 2022.
Esport adalah salah satu cebisan daripada industri ini. Di satu lagi bahagian, kita turut mempunyai anak tempatan yang cukup hebat dalam membangunkan sesebuah video game. Satu susuk tubuh yang pastinya korang sudah biasa mendengarnya ialah Wan Hazmer Wan Abd Halim. Beliau ialah anak jati Kuala Lumpur yang telah mencipta nama di industri gaming Jepun bersama Square Enix, yang mana kini telah kembali ke tanah air untuk berbakti pula kepada industri tempatan.
Bercakap lagi tentang pembangunan video game, JomGaming ingin memperkenalkan kepada korang dengan seorang bakat muda yang kami rasakan sememangnya hebat. Ahmad Amirulradzi Bin Imawana, anak muda berusia 20 tahun berasal dari Johor ini telah membangunkan sebuah game indie melalui hasil tangannya seorang diri dan telah berjaya masuk ke dalam Steam melalui program Early Access.

Game yang diberi nama Perfect Plan ialah sebuah game single-player bergenre first-person shooter yang mengambil inspirasi daripada Borderlands 2. Amirulradzi mula belajar untuk membangunkan sesebuah video game pada usia 16 tahun dan berjaya menyiapkan game pertamanya ini setahun selepas tamat persekolahan.
Amirulradzi yang menamakan studio pembangunan game beliau sebagai Digital Upthrust pada mulanya membangunkan Perfect Plan sebagai platform beliau untuk belajar tentang selok-belok pembangunan video game.

“Perfect Plan bermula apabila saya ingin membuat game pertama saya bertujuan untuk belajar setiap proses untuk membuat video game”, katanya kepada Otakit.
Membuatkan Amirulradzi bertambah semangat menceburi bidang ini adalah apabila mendapat sokongan penuh daripada kedua ibu bapanya. “Keluarga saya memberi sokongan penuh walaupun mereka kurang faham tentang pembikinan video game. Boleh dikatakan mereka mengeluarkan sebanyak RM2,000 untuk menyokong saya,” katanya lagi yang bakal meraikan ulang tahun kelahirannya yang ke-20 pada 28 Januari ini.
JomGaming sempat berbual Amirulradzi untuk mengenali beliau dan game ciptaan beliau ini dengan lebih dekat. Jom kita ikuti temu bual ini!

JomGaming: Nak bangunkan game pastinya bukan sesuatu yang mudah. Jadi apa yang membuat bro memulakan langkah pertama untuk belajar membangunkan sesebuah video game?
Amirulradzi: Saya mula menggunakan komputer sejak berumur 10 tahun lagi. Daripada situ saya mula bermain video game. Saya rasa ingin tahu bagaimana mereka dapat menghasilkan sesuatu seperti video game. Saya muat-turun game maker dah saya tak faham langsung. Saya putus asa dan terus main Counter Strike 1.6 dan Dota Frozen Throne all day long lol. Sampai saya umur 14 tahun saya muat-turun Blender 3D. Saya belajar yang Blender 3D boleh buat game, jadi saya cuba belajar buat game. Tapi bila lama-kelamaan saya rasa game engine tersebut amat terhad, jadi saya berpindah ke Unreal Engine 4 . Langkah pertama saya untuk belajar membuat video game sampai siap ialah pada umur saya 14 tahun di mana saya menyiapkan sebuah game yang lengkap, tapi ye la kan game budak-budak jer tembak-tembak kotak lol.
JomGaming: Belajar pembangunan game dekat mana? Ada ambil kelas formal atau belajar sendiri?
Amirulradzi: Saya belajar membuat video game seratus peratus daripada Internet dan kebanyakannya saya bekajar melalui Youtube. Industri video game sentiasa berkembang begitu juga dengan User Interface pada engine, jadi mustahillah jikalau saya belajar melalui buku. Saya ingin juga memasuki Universiti tapi saya diberitahu di Universiti mereka hanya mengajar perkara asas dalam pembikinan video game. Jadi saya memilih untuk belajar dengan sendiri.

JomGaming: Bagaimana sambutan Perfect Plan buat masa sekarang?
Amirulradzi: Sambutan Perfect Plan tidaklah setinggi yang saya harapkan tetapi saya rasa sangat bagus dan gembira kerana ilmu yang saya dapat daripada pembikinan Perfect Plan sangat bernilai bagi saya dan dapat meyakinkan saya untuk terus mencari rezeki di dalam industri video game di arena antarabangsa dan juga di pasaran tempatan.
JomGaming: Kita tahu yang Perfect Plan mengambil inspirasi daripada Borderlands 2. Apa persamaan dan perbezaan antara dua game ini? Boleh kongsikan dengan lebih terperinci apa features yang dibawa dari Borderlands 2 ke dalam Perfect Plan? Mungkin pula ada features dalam Borderlands 2 yang diambil serta diperbaiki lagi ke dalam Perfect Plan
Amirulradzi: Borderlands 2 ialah antara game yang saya sanggup keluarkan wang ringgit untuk membelinya dan medapatkan game yang original walaupun satu-satunya sebab orang yang beli game itu secara original ialah untuk bermain dengan rakan-rakan tapi saya tidak ada rakan lol. Saya suka dengan keunikan concept art yang ada pada Borderlands 2. Saya menjadikan Borderlands 2 sebagai inspirasi untuk Perfect Plan dari segi concept art . Tetapi semua yang ada pada Perfect Plan dari segi jalan cerita dan juga cara bermain adalah berbeza.

JomGaming: Berapa lama Perfect Plan telah berada dalam Early Access?
Amirulradzi: Perfect Plan dilancarkan pada 30 Mac 2017 dalam keadaan 1.0. Tetapi pada 2 Februari 2018 akan dilancarkan Perfect Plan versi 1.1 dengan penuh kandungan dan juga pembaikan segala bug.
JomGaming: Perfect Plan akan ke konsol? Ada rancangan?
Amirulradzi: Mana mungkin. Setakat ini tiada lagi hajat untuk ke konsol untuk Perfect Plan. Tetapi Digital Upthrust akan ke konsol untuk game terbaru kami yang sedang dalam pembikinan.
JomGaming: Apa pendapat tentang persepsi gamers tentang game yang berada dalam Early Access — games takkan siap, development limbo, dan pembangun akhirnya tak keluarkan pun dari Early Access?
Amirulradzi: Early Access adalah sesuatu yang bagus untuk developer untuk mendapatkan true feedback daripada pelanggan mereka yang sudah membeli hasil kerja mereka sebelum mereka mengeluarkannya lagi. Sebelum membeli game Early Access, tengok dulu pada review dan rating di website atau Youtuber yang boleh dipercayai. Ada sahaja video game yang berada dalam Early Access ataupun beta yang tak keluar-keluar tapi dapat sambutan yang bagus contohnya Warframe. Satu-satu video game mengambil masa yang lama untuk disiapkan. Contohnya Grand Thief Auto V mengambil masa 5 tahun untuk disiapkan sedangkan pemain hanya tahu tentang game tersebut setahun sebelum dikeluarkan. Tetapi ada juga pembangun yang mengunakan Early Access sebagai satu alasan untuk ketidaksempurnaan dalam video game mereka.

JomGaming: Apa perancangan Digital Upthrust untuk masa depan? Ingin memperkembangkan menjadi studio yang lebih besar? Sudah ada game baru akan datang dalam perancangan?
Amirulradzi: Pada saya, Digital Upthrust masih lagi berada di tahap mentah dengan senarai produk yang sangat muda. Tetapi dengan apa yang saya belajar, saya yakin saya boleh membawa Digital Upthrust berdiri sama tinggi dengan pembangun-pembangun lain di arena industri video game. Saya akan kekalkan title indie selama mana yang saya mahu tetapi saya akan terus mencari peluang untuk meningkatkan lagi saiz pasukan Digital Upthrust dengan mencari bakat tempatan. Buat masa sekarang saya sedang berkerja keras untuk menyiapkan satu video game yang akan menentukan masa depan Digital Upthrust.
 JomGaming: Apa harapan bro terhadap industri video game tempatan, khususnya dalam pembangunan game?
Amirulradzi: Sangat-sangat terang. Saya tahu terdapat banyak graduan yang mahu memasuki industri video game dan saya yakin mereka dapat menghasilkannya. Dengan itu, saya percaya mereka mempunyai peluang untuk berjaya dalam industri video game. Secara dasarnya, negara kita mungkin ketinggalan tetapi bukan mentaliti graduan kita. Meraka kini dapat lihat peluang yang ada pada mereka dan mereka yang bising tentang terhadnya peluang perkejaan tidak mewakili semua graduan tempatan. Terdapat juga studio-studio kecil yang telah dan sedang menghasilkan video game yang bermutu tinggi. Saya rasa tiada halangan bagi mereka untuk menghasilkan video game yang setanding dengan video game yang berada di tahap trending.

JomGaming: Selain game genre shooter, game macam mana lagi yang bro minat?
Amirulradzi: Selain first-person shooter, saya minat game third-person action seperti The Last of Us, Mafia 3, Uncharted 4 , Gears of War 4, Max Payne 3 dan Tomb Raider. Kerana saya suka apabila saya dapat melihat karakter yang sedang saya kawal seolah-olah saya berada didalam video game itu. Saya juga ingin mencuba game VR yang realistik pada masa akan datang. Selain itu, saya juga suka video game yang kasual seperti Oxygen Not included dan Don’t Starve Together.
JomGaming: Game paling favourite of all time?
Amirulradzi: Urmm tak pasti… Terlalu banyak video game yang sudah saya main di mana mereka semua telah membentuk siapa saya sekarang ini. Cara saya bercakap, cara saya bergaul, cara saya berpakaian semuanya saya belajar daripada video game. Tetapi kalau kamu mahu satu saja video game saya rasa sertakan ini Life is Strange. Life is Strange membuat saya murung selama 3 bulan. Lol.

JomGaming: Game apa yang bro tengah layan sekarang?
Amirulradzi: Sekarang saya tengah layan game Oxygen Not Included dan Fortnite. Saya nak layan PUBG tapi kawan-kawan saya tak nak beli, jadi saya tak layan PUBG lah buat masa sekarang. Saya juga sedang layan game Sleeping Dog Definitive Edition dan saya akan main game Tokyo Xanadu Ex pada masa akan datang. Mungkin bila ada diskaun lol. Kalau terpaksa, duit yang saya peruntukkan untuk hobi saya iaitu bermain game adalah terhad jadi saya terpaksa memilih jalan gelap hahahaha..
JomGaming: Sudi untuk kongsi SteamID? Mungkin ada pembaca JomGaming yang teringin main game online sama-sama dengan bro?
Amirulradzi: Eh, tak mahulah.. Malulah.
JomGaming: Ada sepatah dua kata untuk mereka yang ingin berjinak-jinak dalam pembangunan game? Mungkin ada pro tips?
Amirulradzi: Pro tips, ni pro giler okey.. 20% game development, 80% marketing. Jangan takut untuk mencuba benda baru dalam hidup. Kegagalan itu bukanlah gagal tetapi kegagalan itu adalah kekal jatuh dibawah, dipetik dari mana entah tapi bunyi macam sedap, jadi ingat sampai bila-bila.

Amirulradzi bersama PC kesayangannya.
Perfect Plan telah dilancarkan di Steam pada 30 Mac 2017. Korang boleh dapatkan game ini dengan hanya RM10 sahaja dan dalam masa sama menyokong hasil kerja anak muda berbakat ini. Apa tunggu lagi, jom beli di sini.


Bayonetta Sudah Ada Di Platform PC Dengan Sokongan Resolusi 4K

Masih ingat game ini di Xbox 360 dan PlayStation 3? Bayonetta sekarang sudah boleh main pada generasi terkini di platform PC melalui Steam, siap dengan sokongan resolusi 4k dan beberapa setting grafik.

Pemain yang membeli game ini sebelum 25 April akan mendapat versi Digital Deluxe, di mana ianya didatangi dengan 5 lagu OST yang terdapat dalam game tersebut, digital art book, wallpaper eksklusif, dan avatar, PERCUMA.

Bayonetta adalah video game ciptaan Hideki Kamiya, di mana beliau menjadi pengarah dalam video game yang popular seperti Resident Evil 2, Okami, Devil May Cry, Viewtiful Joe, Wonderful 101 dan (malangnya) Scalebound.

Jom layan trailer pelancaran untuk Bayonetta di platform PC:

Bayonetta versi PC boleh didapat DI SINI. Jadi apa lagi, jom dapatkan game ini, dimana bagi penulis yang pernah main di PlayStation 3 dan Xbox 360, ianya adalah salah satu video game bergenre hack-n-slash yang terbaik dalam generasi itu.


Uncharted 4: Teori Nathan Drake Menemui Ajalnya Dalam Uncharted 4! Betul Ke Bohong?

Adakah penamat Uncharted 4: A Thief’s End adalah seperti apa yang dipaparkan, atau terdapat maksud tersirat di sebaliknya? Spoilers di hadapan!
Sebelum anda meneruskan pembacaan artikel ini, kami ingin memberi amaran bahawa artikel ini mempunyai beberapa spoilers besar yang menghurai banyak babak dalam Uncharted 4. Jika anda belum menghabiskan game ini, kami menyarankan untuk anda tidak meneruskan pembacaan.
OK? Teruskan membaca dengan kerelaan sendiri ye. Hehe!

Selepas kami menamatkan Uncharted 4 dan menulis review Boleh Beli or Boleh Blah!?, kami gemar untuk membaca pandangan pemain-pemain lain mengenai penamat Uncharted 4. Di reddit, di laman-laman web gaming lain, di media sosial dan di mana sahaja pasti kami baca untuk mendapat feel yang lebih selepas menghabiskan sebuah game yang sangat indah.

AWAS! Spoiler di hadapan!
Tidak ketinggalan, pemain-pemain yang telah menamatkannya juga sering memberikan teori-teori yang menarik mengenai kehidupan Nathan, Elena dan anaknya Cassie. Dan dalam banyak-banyak teori yang kami bacakan, kami sangat tertarik dengan teori yang dinukilkan oleh penulis GameRant, Dalton Cooper.
Anda yang sedang meneruskan pembacaan ini pasti tahu bahawa penamat Uncharted 4 merupakan sebuah happy ending. Nathan dan Elena telah “bersara” dan berpindah dari menjadi “pencuri” harta karun kepada pencari harta karun yang sah. Pasangan ini dianugerahkan dengan seorang cahaya mata, Cassie, yang mengambil nama dari ibu kepada Nathan dan Sam, Cassandra Morgan.
Sam dan Sullivan pula manjadi kawan baik dan sudah berhenti merokok! Kata orang, semuanya serba menjadi. Penamat yang happily ever after.

Namun, apa yang membuatkan kami tertarik dengan teori Dalton Cooper adalah, penamat tersebut bukanlah seperti apa yang kita lihat dengan mata kasar. Cooper membawakan teori bahawa sebenarnya Nathan telah mati dalam Uncharted 4 ini, seiring dengan spekulasi yang pernah muncul sebelum ini.
Anda masih ingat babak di mana Nathan telah mengetahui bahawa Sam telah menipunya selama ini tentang masalahnya bersama Alcazar? Di babak ini, Sam cuba menyelamatkan Nathan daripada ditembak Rafe dan secara tidak sengaja, Sam telah tertolak Nathan jatuh ke gaung. Nathan terjatuh dan kepalanya terhentak ke batu. Dan Cooper berpendapat, pada masa inilah, Nathan Drake mati.

Di plot ini, Nathan telah hilang punca untuk terus hidup. Nathan baru lepas bergaduh dengan isterinya, seterusnya membuatkan Elena memulangkan cincin perkahwinan mereka. Sullivan pula telah merajuk selepas Nathan memarahinya dan menyuruhnya pulang.
Tambahan pula, Nathan baru mendapat tahu bahawa abangnya, Sam telah berbohong kepadanya tentang isu Alcazar. Di plot ini, Nathan seperti tiada punca untuk meneruskan kehidupan. Segala apa yang beliau miliki telah hilang daripada genggaman.
Dan Cooper telah mengatakan bahawa apa sahaja yang berlaku selepas insiden terjatuhnya Nathan dari gaung itu hanyalah “khalayan kehidupan selepas mati”.

Beberapa alasan yang menyokong teori ini adalah semua yang terjadinya selepas itu adalah baik-baik belaka. Semua perkara yang Nathan lakukan adalah bernasib baik dan berjalan lancar.
Selepas terjatuhnya Nathan itu, Elena telah kembali menyelamatkannya bersama Sully. Persoalan yang paling utama, bagaimana Elena tahu di mana Nathan berada? Sam dan Nathan telah menyelesaikan beberapa puzzle untuk sampai ke tahap itu dan bagaimana Sully dan Elena begitu mudah untuk sampai ke kawasan tersebut?
Setiap babak yang berlaku selepasnya adalah baik-baik sahaja. Mereka telah menemukan Libertalia, menjumpai harta karun Henry Avery, pihak musuh mendapat bahagian harta karun tanpa perlu membunuh watak-watak utama, Sam selamat walaupun meriam yang menyelamatkannya telah berusia ratusan tahun tetapi masih dapat berfungsi, pasangan Nathan dan Elena hidup bahagia di kawasan pesisir pantai dan dikurniakan dengan anak yang comel serta rakan baiknya, Sully dan abangnya, Sam juga sedang menjalani kehidupan yang baik.
Semua ini adalah seperti suatu khayalan dan fantasi yang terlalu indah untuk dijadikan kehidupan sebenar. Semuanya adalah segala impian yang diidamkan oleh Nathan Drake. Umpama sebuah mimpi menjadi realiti. Dan inilah alasan utama bahawa semua ini hanyalah bayangan sebuah kehidupan yang bahagia dalam minda Nathan Drake.

Pada pandangan kami, teori Cooper adalah konspirasi penamat Uncharted 4 yang paling menarik pernah kami bacakan setakat ini. Kalau anda inginkan penjelasan lebih lanjut mengenai teori ini, anda boleh sambung pembacaan di sini.
Jadi, apa pendapat anda mengenai teori ini? Adakah anda bersetuju dengannya? Atau anda memiliki teori yang lebih menarik? Atau anda lebih sukakan penamat sedia ada yang indah dan damai ini?
Kongsikan pendapat anda mengenai penamat Uncharted 4: A Thief”s End dengan kami.
JomBaca: Uncharted 4 Buka Pengembaraan Lebih Luas Kepada Gamers OKU!


DLC ‘In the Name of the Tsar’ Akan Bawakan Askar Wanita, Pertama Kali Dalam Sejarah Multiplayer Battlefield

DICE telah mendedahkan artwork terbaru untuk DLC akan datang dalam Battlefield 1, iaitu In the Name of the Tsar.

Kita dengan mudah dapat melihat artwork tersebut menampilkan seorang askar wanita, dan kelihatan seperti akan membawakan Class Scout. Penampilan watak wanita dalam multiplayer merupakan yang pertama kali dibawakan ke dalam mana-mana siri Battlefield sebelum ini – sesuatu yang pastinya mengujakan ramai pihak.
Menurut kajian Westie yang anda boleh saksikan videonya di bawah, wanita yang ditampilkan dalam artwork itu adalah ahli pasukan wanita pertama dalam sejarah Rusia, digelar Battalion of Death. Terdapat juga cakap-cakap yang menimbulkan persoalan adakah kesemua Class yang dibawakan dalam DLC Rusia ini akan diwakili oleh wanita atau hanya satu Class sahaja (dijangkakan Class Scout).

Anda boleh lihat beberapa artwork lain untuk DLC ini yang telah didedahkan oleh DICE bulan lalu di sini.
Apa-apa pun, kesemua info tentang DLC In the Name of the Tsar ini akan didedahkan semasa acara E3 2017 nanti.


Fortnite Mobile Sekarang Boleh Main Menggunakan Bluetooth Controller

Semalam, Epic Games telah mengeluarkan kemaskini 7.30 untuk Fortnite. Antara kandungan baru yang dibawakan ialah Chiller Grenade dan kembalinya mode waktu terhad, Solid Gold.

Tapi, ada satu fungsi baru yang lebih menarik untuk kita ketahui, iaitu untuk platform mobile, pemain kini boleh main menggunakan bluetooth controller. Epic telah menyenaraikan apakah bluetooth controller yang serasi (compatible) dengan peranti-peranti iOS dan Android:

Android: hampir kesemua Bluetooth controller adapters, seperti Steelseries Stratus XL, Gamevice, XBox1, Razer Raiju, dan Moto Gamepad
iOS: MFi controllers, seperti Steelseries Nimbus dan Gamevice

Apabila controller telah berjaya disambung, fungsi gegaran (vibration) di telefon pintar akan dimatikan.
Jadi, sesiapa yang suka bermain Fortnite di peranti mobile, dan juga ada bluetooth controller, bolehlah cuba fungsi terbaru ini. Lebih mudah untuk mendapatkan Victory Royale selepas ini!


Roller Champions – Gameplay Sukan Menyegarkan, Tapi Isu Teknikal Merencatkan Pengalaman

Sebuah game sukan kompetitif percuma, memfokuskan kepada multiplayer 3-lawan-3, serta mempunyai visual warna yang vibrant. Roller Champions kelihatan seperti memiliki rencah yang cukup untuk mengikut jejak langkah Rocket League.
Namun, untuk mencipta kejayaan sepertimana yang dapat dilakukan oleh Rocket League, ia tidak semudah itu. Roller Champions berada di landasan yang betul untuk pergi ke arah itu, tetapi pelancaran yang sedikit goyah tidak boleh dipandang remeh.
Penulis telah mencuba Roller Champions untuk beberapa jam, dan ini pendapat penulis tentang game terbaharu daripada Ubisoft ini, setakat ini.
Sukan Apa Sebenarnya?

Roller Champions mengambil inspirasi daripada sukan sebenar yang dipanggil Roller Derby. Namun, apa yang membezakannya adalah Roller Champions telah menambah bola dan jaringan sebagai gameplay yang lebih seronok untuk dijadikan sebuah video game.
Dalam satu-satu perlawanan Roller Champions, dua pasukan yang terdiri daripada 3 pemain akan bertembung dalam satu gelanggang bulatan yang berbentuk seakan trek berbasikal.
Walaupun ada dua pasukan sedang berentap, namun hanya ada satu lubang gol untuk dijaringkan. Apabila pasukan A mendapat bola, gol itu hanya terbuka untuk jaringan apabila pasukan A berjaya membuat satu pusingan lengkap di dalam gelanggang tersebut.
Sudah tentu, pasukan B tidak akan membenarkan (dan cuba merampas bola) pasukan A membuat pusingan lengkap serta membuat jaringan. Maka dalam kehangatan perlawanan itu, kedua-dua pasukan bergocoh — melanggar, membentes, menumbuk, merampas — untuk mencapai objektif masing-masing. Setiap kali bola dirampas oleh pasukan lawan, berapa pun pusingan yang telah dicapai, akan diset semula kepada kosong.
Gameplay bertambah menarik apabila lebih banyak pusingan yang dilengkapkan, lebih banyak mata yang akan diperoleh sekiranya berjaya dijaringkan. 1 pusingan = 1 mata, 2 pusingan = 3 mata, 3 pusingan = 5 mata.
Pasukan mana yang berjaya mengumpulkan 5 mata terlebih dulu akan dinobatkan sebagai pemenang.
Gameplay Sukan Menyegarkan

Walaupun kelihatan seperti sebuah game sukan yang membosankan — cuma berpusing-pusing di atas gelanggang bulatan dengan sebiji bola — Roller Champions sebenarnya menyajikan gameplay yang agak menghiburkan apabila kita mula memegang controller dan bermain.
Boleh dikatakan sudah agak sekian lama kita tidak mempunyai game sukan yang menyegarkan dengan gameplay dan peraturan yang original. Bahkan kalau kita fikirkan, Rocket League juga bukanlah sebuah game sukan yang terlalu original kerana ia hanya memasukkan elemen kereta ke dalam sukan bola sepak.
Dalam Roller Champions, melanggar dan membentes pihak lawan terasa amat memuaskan. Dalam beberapa jam yang sudah dihabiskan, penulis lebih gemar untuk menjadi pemain yang melindungi rakan sepasukan yang sedang mengawal bola berbanding mengawal bola itu sendiri. Penulis lebih suka untuk berpusing ke belakang dan menunggu pemain-pemain lawan untuk menjatuhkan mereka dan seterusnya memberi laluan yang mudah kepada rakan sepasukan menjaringkan gol.
Membaling bola ke dalam lubang gol juga bukanlah mudah. Ia tidak mempunyai aim assist yang begitu kuat yang memudahkan pemain untuk mensasarkan lubang tersebut. Tersasar dalam cubaan menjaringkan gol itu adalah perkara biasa, dan ia menambah keseronokan dan gelak ketawa apabila melihat diri sendiri gagal menjaringkan gol. Penulis rasakan menjaringkan gol dalam FIFA atau PES lebih mudah.
Dalam situasi melengkapkan pusingan untuk membuka pintu jaringan, ia membawakan elemen “risiko dan ganjaran”, di mana lebih banyak risiko yang diambil, lebih tinggi mata yang mampu diperoleh — itupun sekiranya ia berjaya dijaringkan. Keadaan ini memberikan lebih banyak taktikal dan perbincangan antara rakan sepasukan — sama ada untuk terus menjaringkan gol atau mengambil lebih risiko dengan membuat lebih banyak pusingan dengan harapan memperoleh lebih banyak mata.
Penulis tidak sabar untuk melihat perlawanan-perlawanan kompetitif di peringkat esports kerana penulis sudah dapat bayangkan bagaimana menggilanya pemain-pemain profesional akan melakukan gaya-gaya, gerakan-gerakan dan taktikal yang lebih di luar jangkaan.
Semuanya Kosmetik

Apabila bercakap soal game percuma (free-to-play), semestinya ia akan menampilkan pembelian dalam game (microtransactions). Namun jangan gusar, semuanya hanya bersifat kosmetik.
Secara asasnya, Roller Champions menggunakan model bisnes yang sama dengan kebanyakan game percuma di luar sana seperti Fortnite, Apex Legends dan Rocket League. Game ini menampilkan battle pass, yang digelar Roller Pass, serta item-item berasingan lain yang tidak akan memberikan sebarang kelebihan kepada gameplay.
Seperti yang penulis katakan tadi, Roller Champions berada di landasan yang betul untuk menjadi sebuah game percuma yang berjaya, salah satu sebabnya adalah disebabkan model bisnes yang hanya menjual kosmetik ini.
Isu Teknikal

Tidak dapat dinafikan, apa-apa game yang baru sahaja dilancarkan, tentunya mempunyai banyak isu yang timbul, terutamanya game online multiplayer. Namun, dalam sekian banyak penerbit, game-game Ubisoft sentiasa di ranking teratas dalam melancarkan game yang mempunyai terlalu banyak masalah teknikal.
Apatah lagi, isu yang timbul adalah sesuatu yang game breaking, yang menghalang terus penulis daripada bermain game tersebut.
Antara isu yang penulis, dan ramai lagi, alami adalah terlalu banyak crash. Game selalunya akan crash apabila hendak masuk ke dalam Quick Match. Penulis boleh jamin yang dalam 10 percubaan untuk masuk ke dalam Quick Match, 6 daripadanya akan crash.
Selain itu, terdapat juga glitch yang menghalang skuad kami yang sudah berkumpul di lobi daripada masuk ke dalam game baharu kerana error yang dipaparkan adalah “salah seorang daripada pemain masih berada dalam game”, sedangkan ketiga-tiga kami sudahpun berada di lobi. Situasi ini membuatkan aktiviti squad-up bersama rakan-rakan terencat. Seperti yang kita tahu, game-game berpasukan online seperti ini hanya akan lebih menghiburkan apabila bermain bersama rakan-rakan yang dikenali.
Jangan Bunuh Potensi

Satu harapan besar penulis kepada Ubisoft kali ini: tolonglah jangan bunuh potensi yang ada dalam Roller Champions.
Seperti yang penulis sebutkan, ia mempunyai gameplay sukan yang menyegarkan dan menyeronokkan, namun ia boleh dimatikan dengan beberapa isu teknikal yang seandainya lambat dibaiki, akan membuatkan para pemain terus hilang selera terhadap game ini.
Di samping itu, game ini juga boleh mati sekiranya Ubisoft lambat dalam mengeluarkan kemaskini dan kandungan baharu. Buat masa ini, hanya ada satu gelanggang. Walaupun gelanggangnya tetaplah sama bentuknya, penulis ingin melihat lebih banyak gelanggang dengan lebih banyak warna berbeza.
Penulis juga ingin melihat bagaimana game seumpama ini akan menawarkan mode-mode waktu terhad yang berlainan daripada gameplay asas.
+ Peraturan sukan menyegarkan+ Gameplay menghiburkan+ Item bersifat kosmetik
– Banyak isu teknikal– Kekurangan kandungan
Roller Champions kini boleh dimainkan secara percuma di PC, PS4, PS5, Xbox One dan Xbox Series. Untuk Nintendo Switch pula, ia akan dilancarkan pada suatu tarikh yang masih belum diumumkan.


Ubisoft Umumkan Mereka Sedang Membangunkan Game Avatar

Ubisoft akan bawakan dunia Pandora kepada gamers!

Ubisoft telah mengumumkan bahawa mereka sedang membangunkan sebuah game yang diadaptasi daripada filem paling laris dalam sejarah dunia arahan dan terbitan James Cameron, Avatar.
Ubisoft melalui studionya yang membangunkan The Division, Massive Entertainment akan bekerjasama bersama Lighstorm Entertainment dan Fox Interactive untuk mencipta dan membawakan dunia penuh berbahaya Pandora ke dalam video game.
Ubisoft menyatakan bahawa James Cameron telah bersetuju untuk bekerjasama dalam projek ini selepas beliau sendiri telah melihat prototaip kepada game ini melalui Snowdrop, enjin game yang membawakan The Division.

“Apa yang mengagumkan saya tentang Massive adalah passion yang ditunjukkan mereka untuk projek ini, dan keupayaan yang dimiliki enjin Snowdrop,” kata Cameron. “Dengan keupayaan Snowdrop, dan passion daripada pasukan ini dan fokus terhadap ketelitian, kami tahu mereka adalah kumpulan yang tepat untuk membawakan keindahan dan bahaya Pandora.”
Ubisoft turut mendedahkan bahawa game ini akan tiba untuk pemain di PC dan konsol.


PES 2018 Umum Coutinho Sebagai Muka Hadapan Untuk Edisi Premium Di Brazil, Saksikan Trailer Terbaru Ini

Sebelum ini, Konami telah mengeluarkan trailer PES 2018 yang berkisar tentang bola sepak Argentina. Terbaru, mereka telah melancarkan pula video trailer bagi musuh tradisi Argentina sejak azali, iaitu Brazil.
Sama seperti trailer yang dipaparkan untuk Argentina, video yang fokus kepada Brazil ini memperlihatkan suasana liga, kelab-kelab yang mendapat lesen, dan pasukan kebangsaan negara yang cukup terkenal dengan permainan samba-nya ini.
Permulaan video memaparkan suasana hangat di dalam stadium serta liga di negara Amerika Selatan itu, kemudian aksi-aksi kelab di sana dan seterusnya menujukkan gol-gol pasukan kebangsaan Brazil menentang Argentina. Korang boleh saksikannya di bawah:

Video tersebut diakhiri dengan pengumuman bahawa untuk PES 2018 Edisi Premium di pasaran Brazil, Phillippe Coutinho akan menghiasi muka hadapannya.

Ini mungkin salah satu cara bagaimana Konami ingin meredakan sedikit kehangatan isu berkaitan muka hadapan untuk siri kali ini, selepas Neymar mengesahkan perpindahannya ke PSG.
Versi demo untuk PES 2018 dijadualkan akan dikeluarkan pada bulan ini, sebelum ia dilancarkan sepenuhnya pada 14 September 2017 di PS4, PS3, Xbox 360, Xbox One dan PC.
JomBaca: Keperluan Spesifikasi Untuk PES 2018 Di PC Didedahkan, Turut Menyokong Resolusi 4K Dan 21:9 Ultra-Wide


Honor of Kings: World Diumumkan, Open-World RPG Berdasarkan Game Mobile MOBA Popular

Tencent Games telah mengumumkan Honor of Kings: World, sebuah game open-world action RPG berdasarkan game mobile yang cukup popular, Honor of Kings.
Dibangunkan oleh TiMi Studio, Honor of Kings: World mempunyai perancangan untuk dilancarkan di pelbagai platform, namun belum lagi mendedahkan secara spesifik di platform mana, lapor Gematsu.
Game ini sedang dibangunkan dengan kerjasama penulis sains-fiksyen, Liu Cixin, terkenal dengan karya The Three-Body Problem, untuk membawakan budaya dan nilai estetik Cina yang unik.
Jom layan trailer pertama yang cukup memukau ini:

Honor of Kings merupakan sebuah game mobile MOBA yang cukup popular di iOS dan Android. Game ini dikatakan game pertama di dunia yang berjaya mengumpulkan purata 100 juta pemain aktif harian, serta merupakan salah satu game yang menjana pendapatan paling tinggi dalam sejarah.
Buat masa ini, Honor of Kings: World masih belum ada tarikh pelancaran.


Lagi Bukti Kukuh Assassin’s Creed Dan Watch Dogs Wujud Dalam Satu Universe Yang Sama

Kalau anda dah pernah main Watch Dogs 1, anda tentu perasan misi apa yang menyambungkan kedua-dua game Ubisoft ini.

Nampak gayanya Ubisoft suka benar masukkan lagi satu ‘easter egg’ ke dalam game baru Assassin’s Creed Origins.
Hati-hati, SPOILER untuk Assassin’s Creed Origins di bawah selepas gambar ini!
Kalau salahkan kami pasal spoiler, kami tembak anak panah ini kat anda.
Jadi seperti yang anda tahu, Ubisoft memang suka acah-acah taruk game yang mereka buat sebelum ini ke dalam game baru mereka.
Sama sahaja seperti game Assassin’s Creed sebelum ini, Origins juga menampilkan cerita pada zaman moden. Apabila anda masuk ke zaman moden buat pertama kali, anda diperkenalkan seorang wanita bernama Layla Hassan yang merasai gambaran kehidupan moyangnya melalui satu teknologi yang boleh menyambungkan DNA dipanggil sebagai Animus.
Layla merupakan salah seorang pekerja Abstergo iaitu satu organisasi korporat besar dikawal oleh Templar, musuh ketat Assassins yang wujud di zaman moden. Oleh itu, dia ada akses emel, gambar, rakaman perbualan dan dokumen berkenaan dengan orang yang berada di zaman moden disahkan mati.
Salah satu fail orang disahkan mati ialah fail Olivier Garneau, ketua pengarah kreatif Abstergo Entertainment yang menguruskan bahagian game untuk Abstergo. Untuk segarkan memori anda, beliau mula ditonjolkan semasa karakter zaman moden anda berlegar di pejabat Abstergo dalam Assassin’s Creed IV: Black Flag.
Dalam Black Flag juga, kita dapat tahu bahawa Garneau pernah pergi ke Chicago untuk lawatan bisnes dan dalam Watch Dogs pertama yang berlatarbelakng di Chicago, kita mendapati bahawa syarikat keselamatan dipanggil sebagai Blume adalah dalam pengurusan Abstergo.
Seperti yang sudah dinyatakan, Garneau pernah buat lawatan ke Chicago dan saat dia menemui ajal itu ada dirakam masuk ke dalam CCTV. Satu fail dalam Assassin’s Creed Origins menunjukkan rakaman ini termasuk beberapa keterangan tentang kematiannya.

Cak! Siapakah gerangan yang memakai kot panjang serta bertopi menembak Garneau? Tentunya protagonis utama Watch Dogs, Aiden Pearce yang sedang menjalankan misi Criminal Convoy!
Assassin’s Creed Origins sudah boleh didapati di kedai berhampiran anda untuk PC, Xbox One dan PC.
Sumber: Kotaku


Tech Video Bagi Mass Effect: Andromeda Paparkan Kebolehan Dalam 4K HDR

Dijana menggunakan Ansel Technology dari Nvidia.

Mass Effect: Andromeda akan menggunakan Ansel Technology dari Nvidia dalam memberikan pemain pemandangan luas serta mengujakan. Untuk benar-benar melihat kebolehan Mass Effect: Andromeda melalui video ini, pastukan korang melihatnya dipaparan yang bersesuaian.
Berikut adalah keperluan konfigurasi PC untuk Mass Effect: Andromeda.
Keperluan Minimum

OS: 64-bit Windows 7, Windows 8.1 dan Windows 10
PROCESSOR: Intel Core i5 3570 atau AMD FX-6350
MEMORY: 8 GB RAM
VIDEO CARD: NVIDIA GTX 660 2GB, AMD Radeon 7850 2GB
HARD DRIVE: Sekurang-kurangnya 55GB
DIRECTX: DirectX 11

Keperluan Disyorkan

OS: 64-bit Windows 7, Windows 8.1 dan Windows 10
PROCESSOR: Intel Core i7-4790 atau AMD FX-8350
MEMORY: 16 GB RAM
VIDEO CARD: NVIDIA GTX 1060 3GB, AMD RX 480 4GB
HARD DRIVE: Sekurang-kurangnya 55GB
DIRECTX: DirectX 11

Seperti siri sebelumnya, Mass Effect: Andromeda akan memberikan DLC multiplayer secara percuma. Saksikan sedikit sebanyak bagaimana untuk beraksi dalam mode co-op multiplayer ini!
Mass Effect: Andromeda akan diterbitkan pada 21 Mac untuk PC, PS4 dan Xbox One.


PES 2017: Perpindahan Pemain Pada Hari Pelancaran & Kemaskini Setiap Minggu

Konami telah belajar dari kesilapan dan tidak mahu ia berulang lagi.

Menurut GamesRadar, pengurus produk global PES, Adam Bhatti telah memberitahu bahawa PES 2017 akan mendapat patch pada hari pertama pelancaran yang bakal mengemaskini perpindahan pemain. Dalam dunia bola sepak sebenar, khasnya di Eropah, perpindahan pemain ketika musim panas akan ditutup pada setiap 1 September.
Ketika PES 2016 dilancarkan, di sebalik terdapat aura “kebangkitan” dalam siri PES, Konami telah membuat satu kesilapan yang besar apabila tidak mengemaskini perpindahan pemain pada hari pertama hari pelancaran. Senang kata, para pemain masih berada di kelab-kelab lama mengikut skuad pada musim sebelumnya. PES 2016 telah dikeluarkan pada September 2015 dan kemaskini perpindahan pemain hanya diberikan pada Oktober, kira-kira sebulan selepas ia dilancarkan.
Ketika patch Oktober itu pula, umpama jatuh ditimpa tangga, patch yang kononnya akan mengemaskini kesemua perpindahan pemain – ia masih lagi “tertinggal” beberapa pemain. Misalnya, Anthony Martial masih belum ke Manchester United dan Virgil van Dijk tidak lagi dipindahkan ke Southampton.
Sesuatu yang membangkitkan kekecewaan yang besar kepada ramai peminat setia siri ini.

Selain itu, Adam Bhatti juga mengatakan bahawa kemaskini pada setiap minggu yang telah mereka lakukan pada dua musim PES sebelum ini akan terus dikekalkan. Kemaskini pada setiap minggu ini adalah bagi menggambarkan prestasi semasa sebenar pemain ketika bermain dalam mode-mode Online.
“Pengajaran telah diambil dan kami mengambil kritikan perpindahan pemain yang sangat ketinggalan itu dengan penuh tanggungjawab,” kata Bhatti.
“Terdapat patch pada hari pertama untuk mengemaskini setiap perpindahan, dan ia juga akan dikemaskini secara mingguan dengan kesemua perpindahan dan ia akan mencerminkan prestasi pemain pada waktu itu. Skill individu adalah sangat bermakna dalam PES 2017, jadi ia sangat penting untuk membawakan pemain tersebut sangat dekat dengan prestasi mereka di dunia sebenar,” tambah Bhatti.
Bagi anda yang tertanya-tanya tentang pasukan-pasukan yang mendapat lesen dalam PES 2017 kelak, 4 pasukan telah disahkan iaitu Arsenal, Atletico Madrid, Perancis dan Jerman. Bhatti juga memberikan sedikit gambaran bahawa terdapat beberapa kejutan yang bakal mereka tampilkan dalam siri terbaru ini.

Penulis berharap, sekiranya Konami ingin menyaingi populariti FIFA 17, mereka harus menjadikan perpindahan pemain dalam PES 2017 semasa hari pertama pelancaran benar-benar tepat. Tiada lagi pemain-pemain yang “tertinggal” seperti yang berlaku sebelum ini.
PES 2017 akan dilancarkan untuk PS3, PS4, Xbox 360, Xbox One dan PC pada suatu tarikh yang masih belum diumumkan.
JomBaca: Benarkah PES 2017 Akan Mengikut Jejak Gameplay FIFA?


DotA 2: Epicenter Moscow 2016 – Kejayaan Manis Buat Liquid!

Epicenter Moscow 2016 telah pun berakhir semalam. Korang berpuas hati? Jom kita tengok apa yang menarik pada kejohanan kali ini.

JomBaca: DotA 2: Epicenter Medan Menguji Kehebatan!
Tahniah diucapkan kepada Team Liquid kerana muncul juara pada edisi Epicenter kali ini.

Dikecewakan oleh pasukan Wings Gaming pada kejohanan ESL Manila yang lepas, kekalahan tersebut tidak langsung mematahkan semangat Team Liquid dalam memburu kejuaraan.
Sebaliknya mereka dapat membalas dendam di atas kekalahan mereka tempoh hari kepada pasukan China apabila menewaskan pasukan Newbee – juga berasal dari China dengan pertarungan sengit 3-2.
JomBaca: DotA 2: Newbee Bagi Amaran Di Epicenter!
Kejayaan manis Team Liquid ini juga disertakan dengan rekod tanpa kalah mereka dari peringkat kumpulan sehingga ke final sekaligus memberi amaran bahawa mereka sudah pun bersedia menghadapi mana-mana pasukan selepas ini.
Berikut adalah rangkuman perlawanan akhir diantara Team Liquid menentang Newbee:
https://www.youtube.com/watch?v=4oKnSFCUu3w
Seperti biasa di dalam mana-mana kejohanan pun, pasti ada yang mempersoalkan dimana perginya pasukan-pasukan pilihan? Apalagi nak diperkatakan, sekali lagi mereka ini mengecewakan peminat-peminat mereka dengan persembahan yang kurang memberangsangkan.

Walaupun dibarisi pemain terkemuka dunia serta kemasukan ahli baru, namun begitu ia sedikit pun tidak memberi impak yang besar kepada Team Secret untuk menjadi juara. Setelah dimalukan pada kejohanan ESL Manila – balik awal setelah kalah pada peringkat kumpulan, mereka meneruskan tradisi kekalahan mereka apabila hanya berpuas hati di tempat yang ke-7.

Peminat pasukan Fnatic sudah tentu kecewa dengan persembahan pasukan kesayangan mereka ini. Dikecewakan pada ESL Manila yang lepas, kali ini mereka dikejutkan dengan kekalahan kepada pasukan tidak berapa ternama iaitu compLexity dan juga No Diggity yang sekaligus membuatkan mereka tidak dapat beraksi pada Main Event Epicenter 2016.
JomBaca: DotA 2: Fnatic Terkulai Di Epicenter! Sumpahan Terbaru Dari Pemain Disingkirkan?
Kemerosotan persembahan mereka juga dikaitkan dengan perselisihan faham di antara pasukan Fnatic dengan Net yang membawa kepada penyingkiran Net, dan ini mungkin sedikit sebanyak mengganggu rentak permainan mereka.
Apa pun masih terlalu awal untuk mengatakan dan juga menghakimi potensi sebenar pasukan-pasukan ini. Masih banyak lagi pertandingan-pertandingan pemanas badan sebelum bermulanya ‘The International 2016’
ADIOS!!


Buku-Buku The Witcher Mula Kehabisan Stok Di Amazon, Satu Lagi Tempias Siri Netflix

Disebabkan terkena tempias populariti siri tv The Witcher di Netflix, buku-buku siri The Witcher tulisan Andrzej Sapkowski sudah kehabisan di laman web Amazon.
Melalui semakan JomGaming, dua paparan tertinggi apabila melakukan carian buku-buku The Witcher di Amanzon ialah “Andrzej Sapkowski Witcher Series 8 Books Collection Set” dan “The Witcher Boxed Set: Blood of Elves, The Time of Contempt, Baptism of Fire“. Dan jangan terkejut, kedua-dua item ini sudah kehabisan stok.
Menurut GameRant, apa yang ada di Amazon kini yang menjual buku-buku The Witcher ialah dari pihak ketiga yang telah menaikkan harga yang terlalu tinggi.

Nampaknya, apa sahaja media tentang francais The Witcher sekarang akan laku keras, terima kasih kepada letupan siri tv The Witcher yang sedang ditayangkan di Netflix pada ketika ini. Sebelum ini, kita sudah melihat bahawa jumlah pemain game The Witcher 3: Wild Hunt yang dibangunkan CD Projekt Red meningkat secara mendadak di Steam, sehingga memecah rekodnya sendiri.


Unrecord: game FPS paling real yang korang akan tengok dalam hidup

View this post on Instagram            A post shared by JomGaming (@jomgaming)


Tom Clancy’s The Division: Boleh Beli or Boleh Blah!?

Saya bukannya nak sangat dapatkan game Tom Clancy’s The Division. Nih sebab, bagi saya, mana-mana game MMORPG memang berpotensi untuk menyedut dan memerangkap saya ke tahap ketagihan dan obsesi tinggi.

Contohnya saya dah meluangkan masa 1907 jam dalam game first-person shooter Destiny, dan nak melibatkan diri dalam satu lagi MMORPG memang buat hati terasa lesu.
OK, nih tipu sebenarnya. Saya memang seorang addict RPG :3
Agent Muslimah yang cun~
Mujurnya, kebanyakan ahli clan dan rakan-rakan saya sudah confirm akan menjadi agent-agent penyelamat New York, sejak persembahan syarikat Ubisoft di E3 2015. Dengan nih, saya fikir boleh-lah nak turut serta.
Sekali pandang, jalan cerita The Division bagaikan mana-mana game bertema dunia hari kiamat akibat factor-factor yang timbul selepas wabak virus yang dahsyat. Cuma, tak ada zombies. Atau suara hensem Troy Baker.
Huehueuhue, jom layan!
Runtuhan New York: Apakah Punca Sebenarnya?
Di dalam game ini, bandar metropolis New York telah menjadi mangsa suasana huru-hara. Ini kerana kerajaan Amerika Syarikat tersekat dalam krisis kesihatan disebabkan oleh wabak penyakit smallpox yang telah diubahsuai secara genetik. Penyakit ini merebak dengan sangat pantas dan kematian adalah hampir terjamin.
Tak kira bahasa Inggeris, bahasa Melayu, atau bahasa pondan! Korang memang tahu korang tak boleh masuk!
Tanpa vaksin yang kukuh, jumlah kematian penduduk New York meningkat secara mendadak. Rakyat pun menjadi terdesak. Banyak cuba melarikan diri ke luar bandar, atau berkubu di rumah masing-masing. Mana-mana bahan asas seperti ubatan atau makanan telah dirampas oleh orang ramai.
Demi menjaga keselamatan dan keamanan, pihak polis, anggota tentera, dan kumpulan medik bergabung tenaga dan menubuhkan badan penguatkuasa Joint Task Force (JTF). Tapi tanpa pengawalan kerajaan yang stabil dan terlalu banyak puak penyangak merantau dan menuntut kawasan secara haram, tugas anggota JTF untuk membaik pulih keadaan juga terhalang.
Secara senyap, kerajaan Amerika mengaktifkan satu anggota gerak khas; The Division. Sebagai seorang Agent Division, tugas korang hanya ada dua; memulihkan perkhidmatan negara dan menyiasat punca wabak. Bagaimana cara korang menjalankan tugas adalah secara terbuka dan boleh buat di luar intepretasi undang-undang.
Owh, saya datang lambat. Parti dah habis ke?
Sepanjang perjalanan cerita, korang akan terdedah kepada banyak rahsia-rahsia tersembunyi mengenai kejatuhan New York, terutamanya di kawasan paling tercemar, Dark Zone.
Wow! First Impressions Macam Mana?
Setelah membina satu karakter awek yang cun (hehee) dan dah lepas bahagian tutorial game, saya dimasukkan ke pulau Manhattan di pertengahan musim salji, lebih kurang selepas waktu perayaan Christmas.
Hanya beberapa langkah di luar kawasan perimeter Camp Hudson adalah bukti realiti sebenar. Bandaraya yang dulunya lambang keagungan pusat ekonomi moden USA telah mereput menjadi tempat persekitaran winter warzone. Sambil saya bergerak, setiap sudut ada sikit tanda cerita.
Pagar besi penghadang jalan terbengkok sampai koyak dan berkarat. Lori trailer panjang terbiar di tengah jalan raya dengan kotak-kotak kargonya terbongkar. Ada kedai yang sudah terbuka luas dan dirompak habis. Ada kedai yang ditutup ketat dan mempunyai papan tanda dengan macam-macam info seperti “We have no more water!”
Ada beberapa tugu peringatan kecil bagi mereka yang sudah tiada…
…dan ada yang lesap tanpa tugu peringatan.
Yang paling menarik bagi saya adalah butir-butir halus yang terselit di antara kenderaan terbabas di jalanraya ataupun dalam lorong-lorong gelap di belakang bangunan. Siapa-siapa yang dulu minat bermain Assassin’s Creed atau Watch Dogs, keluasan open-world yang sah jenama asli Ubisoft memang boleh dikenalpasti.
Semoga kawasan ikonik, Times Square, New York dapat bangkit semula!
Malangnya, penceritaan melalui persekitaraan tidak seteliti jika dibanding dengan skrip dan dialog. Interaksi antara saya dengan Agent Faye Lau atau mana-mana watak utama yang lain berasa sengit dan tiada simpati.
Lebih-lebih lagi bila masuk waktu cutscene. Watak tersebut sedang mendedahkan latar belakangnya atau mengumumkan situasi perkembangan misi terbaru tapi karakter saya pulak senyap bersunyi tanpa emosi. Tapi kalau gamer tidak terlalu peka pada skrip jalan cerita, ini hanya gangguan kecil dalam satu pengalaman naritif yang begitu mendalam.
Kalau lah Ubisoft bagi saya seorang pelakon suara, boleh lah saya balas balik sama-sama.
Cantiknya! Grafik Mesti Top-Notch Kan?
Saya bermain dengan versi PS4. Dalam purata lebih kurang 30fps, agak boleh tahan juga sebagai 3rd-person shooter yang baik.
OK, sebenarnya saya bukan teknikal sangat pasal grafik. Saya lihat mobs, saya tembak :3 Sebaliknya, sila terhibur dengan beberapa screenshot game grafik yang memang sah jenama asli Ubisoft…
Tembak sampai mayat tembus lantai? 10/10, senapang terbaik!
Masa hidup, mat rempit. Masa mati pun masih merempit?

 Main Seorang atau Geng Rakan?
The Division telah dipromosi boleh dimain secara solo atau dengan skuad seramai empat orang. Korang boleh mengalami pengalaman sebagai seorang Agent dengan bermain solo, tapi sebahagian besar dari gameplay adalah lebih seronok bila dimainkan sebagai satu pasukan.
Antara yang menarik bagi saya adalah corak peta combat. Game ini mengikut genre cover shooter, di mana unsur-unsur persekitaran boleh dan patut digunakan sebagai tembok perlindungan. Tapi bukannya semua tembok bagi perlindungan yang sama; ia semua berdasarkan lokasi dan tahap kukuh tembok tersebut.
Di masa waktu pertempuran, korang nak pilih tembok batu rendah yang menghadap kumpulan pihak musuh? Atau tembok kotak-kotak kayu dari balkoni di atas? Ini semua berdasarkan playstyle. Contohnya, saya main jenis sniper-support, jadi saya akan pilih tembok kotak dan mengirimkan das tembakan dari jauh!
Berjaga-jaga jangan kena serangan terkejut; baik sorok dulu!
Dengan kelebihan komunikasi dan bergerak dalam satu pasukan, team anda dapat mengatasi misi-misi utama yang akan menjadi lebih rumit mengikut tahap difficulty dan kemajuan karakter. Di sinilah memang boleh terasa aspek MMO-nya.
Sebaliknya, jika The Division dimainkan seorang sahaja, ia lebih kurang game shooter yang hanya agak serba boleh. Seperti yang dijelaskan, kebanyakan misi-misinya adalah sesi pertarungan killbox dalam beberapa kawasan tertentu. Objektif yang ada dalam sesi killbox ini adalah gabungan antara satu, dua, atau semua dari yang berikut;

Hidup dan bunuh boss yang berlabel kuning
Hidup dan selesaikan beberapa tugas sebelum tamat waktu
Hidup dan lindungi watak sambilan supaya tidak mati

Noob hero merangkak sampai Jannah :3
Lepas main misi yang ke-lima secara solo, saya rasa sedikit muak nak melalui satu lagi sesi killbox. Harap-harap dalam expansion akan datang, Ubisoft boleh masukkan beberapa elemen yang boleh dipinjam dari hasil game lain, seperti objektif stealth atau racing the timer.
Apa Yang Best Sangat Sampai Asyik Banyak Main Nih!
Loot rewards!
Sebagaimana game bergenre RPG, mana-mana musuh yang dapat ditewaskan akan menjatuhkan barang kelengkapan atau loot. Kebanyakannya adalah barang asas seperti ammo atau beg ubat medkit. Musuh tahap tinggi akan mengeluarkan barang lebih mantap seperti senjata atau baju perisai.
Kualiti lengkapan adalah ikut warna. Usahalah untuk yang berwarna emas!
Ada beberapa jenis senjata yang boleh dimasukkan ke dalam dua daripada tiga slot karakter yang ada; assault rifle, sniper rifle, LMG, SMG, dan shotgun. Setiap jenis senapang berbeza mengikut tahap DPS, jarak tembak, ketepatan peluru, stabiliti, dan masa untuk reload. Slot ketiga adalah khas untuk senapang sidearm. Hanya sidearm sahaja mempunyai ammo simpanan tanpa terhad.
Setiap lengkapan perisai pula memberi bonus pada salah satu dari tiga statistik karakter; Firearms, Stamina, dan Electronics. Kalau terlalu tertumpu pada satu sahaja, boleh menghadkan pengalaman gaming, tapi kalau mengabaikan mana-mana statistik boleh jadi berbahaya dalam situasi sengit! Jadi itu, keseimbangan statistik hendaklah korang jaga sebab perbezaannya terbukti apabila main mengikut teknik playstyle tertentu.
Barang berlebihan boleh dicarikkan untuk jadi bahan-bahan kraf baru.
Selain dari kekuatan senjata, The Division juga mempunyai tiga kumpulan skillsets yang menarik. Kumpulan skillset ini tidak terhad kepada mana-mana kelas tertentu. Sebaliknya, skills terbaru boleh dibuka bila korang menaik taraf kubu beroperasi di bandar New York.
Sebab kubu beroperasi saya masih rendah, jumlah skillsets yang ada masih terhad.
Tugas untuk membangunkan kubu beroperasi ini adalah tidak wajib dan tidak terikat pada progres jalan cerita. Tapi ianya sangat berguna jika korang suka mencuba dan membuat experimen antara skillsets untuk binaan karakter yang terbaik. Oleh kerana saya banyak gunakan skillset medik, saya juga perlu menaikkan karakter statistik Electronics!
Oh Yeke? Mana Dapat Loot Best?
Dalam kawasan Player versus Player (PvP)! Jom masuk Dark Zone!
https://www.youtube.com/watch?v=3gAdM9rd_tI
Dark Zone (DZ) adalah satu daerah di tengah-tengah New York yang korang boleh masuk dari beberapa tempat checkpoint. Daerah ini dinyatakan sebagai kawasan kuarantin penuh dengan sisa-sisa kuman, wabak, sehingga JTF sendiri tidak berani nak masuk.
Tanpa kawalan JTF, kawasan ini juga dipenuhi dengan puak penyangak yang sangat high-leveled dengan barang-barang loot terbaik. Apa-apa barang yang dikumpul di daerah DZ disahkan sebagai bahan tercemar.
Barang loot yang dikutip ditanda dengan beg kuning biohazard.
Sedemikian, kebanyakan barang lengkapan dari daerah DZ adalah sangat penting untuk menaikkan lagi taraf keupayaan Agent. Tapi korang tidak boleh lepas keluar melalui checkpoint masuk dengan beg penuh loot! Hakikatnya, semua loot yang dikumpul mesti dihantar balik ke kubu beroperasi terlebih dahulu untuk dibersihkan.
Bukak lah peta New York bila nak cari lokasi tertentu.
Kalau boleh, singgah dulu di mana-mana pangkalan kecil safe room untuk restock peluru atau bom tangan! Korang boleh pilih mana-mana tempat extraction point yang korang rasa paling selamat, tapi daerah DZ tidak ada kemudahan fast travel; semua kena lari marathon!
Cepat-cepat bertindak kalau nak hantar barang! Helikopter pun tak nak singgah lama-lama ya!
Panggilan untuk membuat hantaran bukannya secara senyap! Besar kemungkinan puak penyangak juga akan muncul untuk menyekat progress korang. Tapi sebab daerah DZ adalah kawasan PvP, korang juga akan terserempak dengan Agent-agent yang lain.

Kemungkinan Agent-agent yang dijumpai sudi bekerjasama; tapi ada juga Agent-agent yang akan tembak sampai mati! Agent yang kalah semasa berada dalam daerah DZ akan kehilangan semua barang loot dan ianya boleh dikutip oleh Agent yang masih hidup. Sebagai penalti, Agent yang kalah juga akan kehilangan sebahagian besar markah experience points dan jumlah duit kredit!
Hantaran loot yang berjaya boleh didapati bila keluar daerah DZ.
Tapi ada juga kesannya jika korang pilih nak menjadi Agent pengkhianat! Status Rogue dilekat pada karakter dan ini menjadi tanda peluang bagi Agent lain untuk memburu korang bagi mendapat ganjaran lumayan!
Walaupun status Rogue ini hanya untuk sementara, korang kena pandai bergerak pantas mengelak atau menyorok daripada diburu sehingga tamat masa status. Juga diingatkan bahawa panjang masa status akan meningkat jikalau terbunuh lagi Agent lain.
Awas! Jaga diri masing-masing bila merantau daerah Dark Zone.
Daerah DZ memang bahagian game The Division yang sangat menarik, campuran konsep PvP dan PvE yang agak dinamik. Oleh itu, sesiapa sahaja saya bertemu boleh berpotensi menjadi rakan atau lawan, terutamanya bila saya cuba mengembara seorang diri tanpa berpasukan.
Aiks, Nak Kena Racun Nih! Boleh Beli atau Boleh Blah!?
BOLEH BLAH! – Jangan lupa, game ini memang satu game MMORPG. Kebanyakkan aspek gameplay dicipta untuk dimainkan secara berpasukan dan mungkin tidak sesuai untuk gamer yang lebih prihatin pada single-player. Oleh kerana sistem loot rewards berdasarkan RNG, game ini juga tidak disyorkan untuk gamer yang tidak suka main berulang-ulang, seperti farming atau grinding.
BOLEH BELI! – Jika korang minat mana-mana game keluaran Ubisoft, susun atur gameplay The Division akan berasa agak klasik. Game ini juga disyorkan untuk gamer yang nak mula mencuba genre shooter dan arena PvP yang tidak berdasarkan konsep timed deathmatch.
Pada pendapat saya, unsur yang membentuk hasil seni Tom Clancy ini adalah bandar New York sendiri. Bandar inilah tempat playground yang terbuka luas dengan banyak tempat boleh meneroka. Dan mengikut perancangan Ubisoft untuk The Division sepanjang tahun pertama, memang banyak lagi akan datang yang sangat mencuit hati seorang RPG addict seperti saya :3
Saya juga ada hobi baru jika game server Ubisoft buat saya menjadi lagging lagi…
Bila Agent Muslimah berasa agak geram.
– Ini adalah game berdasarkan idea dari Tom Clancy, bukan novel Tom Clancy. Jalan cerita mungkin tidak seberapa immersive.
– Terlalu banyak misi killbox yang berulang-ulang.
– Bila sampai misi-misi utama yang terakhir, gerakan serangan A.I. mobs pihak musuh dah boleh diramalkan.
– Game server masih tidak stabil. Banyak kod error Delta atau Mike timbul lagi.
+ Visuals di semua sudut kawasan New York sangat teliti.
+ Bermacam-macam collectables boleh cari; setiap satu mempunyai rahsia cerita sendiri.
+ Susun atur unsur-unsur di tempat pertarungan memang sepadan genre cover shooter.
+ Corak bina karakter yang dinamik dan tidak terlalu rumit untuk difahami.
+ Campuran PvP & PvE dengan konsep rewards and punishment yang unik.
+ Banyak potensi. Senarai kandungan baru yang telah dirancang untuk tahun pertama agak menarik.


Siri Animasi TV Castlevania Bakal Epik Seperti Game of Thrones Dan Lord of the Rings!

Siri TV Castlevania bakal diterbitkan di Netflix tahun ini. Jom bermandikan darah menentang vampire!

Menurut Adi Shankar, penerbit siri tersebut, siri TV Castlevania akan menampilkan skop dan kualiti setanding Game of Thrones dan Lord of the Rings – dua cerita yang menampilkan kehebatan penceritaan, kualiti produksi dan daya tarikan imaginasi fantasi.

Adi Shankar yang juga penerbit bagi Dredd dan The Grey adalah sebahagian daripada pasukan yang sedang membikin siri TV ini. Dilaporkan Warren Ellis yang juga menghasilkan Iron Man, X-Men, Red 2, Dead Space dan lain-lain akan menulis skrip musim pertama nanti yang khabarnya akan diadaptasi daripada Castlevania III: Dracula’s Curse.

Beliau berkata, “Jika anda melihat siri Game of Thrones, setiap musim adalah lebih hebat daripada musim sebelumnya. Musim terakhir menyaksikan peperangan hebat bersama Jon Snow, seperti babak terakhir di dalam Lord of the Rings. Saya ingin menghasilkan sesuatu seperti itu.”

Beliau menambah, “Pemilihan pelakon sudah pun selesai dan siri ini akan ditayangkan tahun ini. Saya tidak boleh komen banyak, dan saya jangkakan peminat Castlevania takkan mahu membaca spoiler kepada siri ini.”
“Saya percaya peminat francais ini akan menghargai tahap kematangan yang cuba dipersembahkan serta keaslian cerita yang mengikuti francais asal.”
Diinspirasikan daripada siri video game klasik yang diterbitkan Konami sejak 1986, Castlevania menceritakan kisah fantasi seram berkenaan seorang waris terakhir Belmont Clan yang cuba menyelamatkan Eropah Timur daripada dimusnahkan oleh Vlad Dracula Tepe!

Konami sudah lama tidak mengumumkan sebarang kemaskini bagi francais ini sehingga peminat seperti sudah putus harapan. Game Castlevania terakhir, Lord of Shadow 2 diterbitkan hampir tiga tahun lalu, dan Koji Igarashi pengarah yang terkenal sejak penerbitan game Castlevania: Symphony of the Night dan sekuel-sekuel selepas itu kini sedang membangunkan game beliau yang hampir serupa – Bloodstained: Ritual of the Night.
Castlevania musim pertama dijangka bermula di Netflix dalam tahun 2017, dengan musim kedua sedang dalam pembikinan bagi tahun 2018.


Game Terbaru Mafia Dalam Pembikinan, Tapi Akan Masa Beberapa Tahun

Studio Hangar 13 telah mengesahkan bahawa projek terbaru Mafia sedang dalam pembikinan. Tapi ia akan mengambil masa beberapa tahun untuk disiapkan.
Dalam temu ramah bersama pengurus besar Hangar 13, Roman Hladík sempena menyambut ulang tahun ke-20 francais Mafia, beliau mengesahkan tentang projek terbaru itu namun tidak mahu berkongsi apa-apa informasi buat masa sekarang.

Laporan Kotaku juga berkata pada awal tahun ini, Hangar 13 sedang menghasilkan game terbaru Mafia. Dalam masa yang sama juga ketua studio Haden Blackman meninggalkan studio itu. Begitu juga dengan ketua pegawai operasi, Matthew Urban yang meninggalkan studio.
Projek terbaru berada di bawah kod nama “Nero” dan dijangka menjadi prekuel kepada trilogi Mafia. Unreal Engine 5 akan digunakan untuk projek baharu itu, tidak lagi menggunakan enjin Mafia 3.


7 Perkara Anda Perlu Tahu Tentang Far Cry 5 – Watak Protagonis, Antagonis, Jalan Cerita, Co-Op Dan Banyak Lagi

Malam tadi, Ubisoft dah pun mengadakan livestream seperti yang dijanjikan, memperkenalkan kepada para pemain lebih lanjut mengenai game akan datang terbaru mereka, Far Cry 5. Oleh itu, jom kita tengok satu per satu, apakah yang telah didedahkan mereka setakat ini.
1. Trailer & Tarikh Pelancaran

Di atas adalah trailer pengumuman yang telah dikeluarkan oleh Ubisoft. Walau bagaimanapun, ia hanyalah cinematic trailer, dan kita mungkin perlu menunggu sehingga acara E3 2017 untuk melihat video gameplay dalam Far Cry 5.
Mereka juga telah mengumumkan bahawa game ini akan dilancarkan pada 27 Februari 2018 di PC, PS4 dan Xbox One.
2. Lokasi & Latar Belakang

Siri Far Cry sentiasa menjanjikan lokasi-lokasi yang cukup menarik. Kali ini, lokasi dan latar belakang yang bakal para pemain jelajahi adalah Montana, Amerika Syarikat – kawasan yang sangat rapat dengan jiwa Amerika, namun kurang diberi perhatian oleh game-game masa kini. Secara spesifiknya, game ini bakal fokus kepada lokasi rekaan bernama Hope County dengan menggunakan tema dunia sebenar Montana.
Seperti kelaziman, Far Cry 5 akan membawakan dunia open-world yang cukup luas. Melalui trailer yang telah dipaparkan, semestinya para pemain mampu untuk membawa pelbagai jenis kenderaan di bermacam-macam lokasi yang bakal ditampilkan seperti di ladang-ladang, hutan, pergunungan, dan sungai-sungai. Paling menarik tentang Far Cry 5 kali ini, pemain dibenarkan untuk membawa kapal terbang!
3. Story Campaign Dan Co-Op

Far Cry 5 akan membenarkan para pemain untuk memainkan keseluruhan game bersama rakan-rakan secara co-op. Jadi usah berlengah, ajak dan kumpulkan semua skuad anda dan bersedia untuk menerokai dunia Montana bersama-sama!
4. Jalan Ceritanya Macam Mana?

Pemain akan dibawa masuk ke dalam watak seorang timbalan pegawai polis muda di Hope County. Pemain akan merasai kehadirannya di situ telah menghangatkan lagi rampasan kuasa di Hope County yang telah berlaku sejak bertahun lamanya oleh kumpulan keagamaan yang fanatik, digelar Project at Eden’s Gate.
Project at Eden’s Gate ini diketuai oleh watak bernama Joseph Seed, digelar sebagai “The Father” oleh kumpulan ekstremis ini. Seperti mana-mana watak antagonis yang selalu ditampilkan dalam siri Far Cry, Joseph Seed dikatakan adalah seorang yang sangat kejam dan seorang ketua yang suka bermain dengan manipulasi. The Father ini percaya bahawa “kiamat” sudah makin hampir dan beliau perlu “menyelamatkan” para penduduk di Hope County.
Anda, seorang pegawai polis muda yang terperangkap dalam suasana dan persekitaran ini, tanpa bantuan daripada pihak luar, hanya mempunyai satu pilihan sahaja – menumbangkan puak-puak fanatik keagamaan ini.
5. Pemain Boleh Memilih Bangsa & Jantina Watak Protagonis

Siri Far Cry sentiasa menjadikan watak-watak antagonis lebih menyerlah berbanding watak protagonis. Mungkin disebabkan konsep game ini yang bergenre pandangan first-person, ia seolah-olah tidak perlu memfokuskan kepada kisah dan penampilan watak yang pemain akan kawal sepanjang game tersebut.
Namun, ia akan mengalami sedikit perubahan dalam Far Cry 5. Game ini nanti akan membenarkan para pemain untuk memilih bangsa dan jantina bagi watak protagonis. Sama ada pemilihan ini akan membuatkan jalan cerita yang lebih mendalam terhadap watak protagonis ini, itu masih belum dapat dipastikan. Sama-sama kita tunggu.
6. Tiga Watak Utama Lain Akan Menemani Para Pemain

Ubisoft telah memperkenalkan 3 watak utama lain yang mungkin akan menemani dan bekerjasama bersama protagonis untuk menumbangkan Project at Eden’s Gate.
Ketiga-tiga watak ini telah diperkenalkan melalui tiga video cinematic yang cukup memukau. Watak-watak ini adalah Nick Rye, Pastor Jerome dan Mary May – di mana kelihatan ketiga-tiga watak ini akan membawakan kisah-kisah silam mereka masing-masing, yang membuatkan mereka terus bersemangat untuk berjuang menentang kumpulan keagamaan yang telah sesat itu.

7. Pre-Order Sudah Dibuka Dan Boleh Mula Pre-Load 9 Bulan Awal

Ya, anda bacanya dengan betul. Xbox Store kini telah membuka pre-order untuk Far Cry 5, dan anda boleh terus pre-load sekarang.
Ubisoft juga telah mengumumkan 2 lagi versi game ini selain versi standard, yang mana boleh juga didapati di Ubisoft Store dan PlayStation Store rantau Amerika (buat masa ini rantau Asia belum membuka pre-order) – iaitu Deluxe Edition dan Gold Edition. Berikut adalah apa yang Ubisoft tawarkan untuk game ini:
Bonus Pre-Order: Doomsday Prepper Pack – termasuk pakaian, senjata dan skin kenderaan prepper, serta item-item tambahan.
Far Cry 5: Deluxe Edition – USD69.99: termasuk akses segera kepada senjata, bahan letupan, kenderaan dan skin tambahan:

The Big Game Hunter Pack
The Ace Pilot Pack
The Explosive Pack
The Chaos Pack
AR-C Assault Rifle & .44 Magnum Handgun dengan skin unik

Far Cry 5: Gold Edition – USD89.99: termasuk kesemua kandungan Deluxe Edition, serta tambahan Season Pass.

Itulah antara info-info terkini yang kita tahu setakat ini untuk Far Cry 5. Pastinya, semasa acara E3 2017 yang bakal berlangsung bulan hadapan akan memberikan lebih banyak maklumat, terutamanya video gameplay yang kita nanti-nantikan.
Jadi, apakah perkara-perkara dalam Far Cry 5 ini yang paling menarik perhatian anda? Kongsikan dengan kami!


Tetris The Movie Akan Mempunyai Trilogi – Dan Ini Adalah Sebabnya!

Satu lagi filem akan diadaptasi dari video game, dan kali ini, ia terus disahkan bakal mempunyai trilogi!

Menurut laporan Empire, penerbit Tetris The Movie, Larry Kasanoff telah mengesahkan bahawa khabar angin yang belegar selama ini mengenai filem ini akan mempunyai trilogi adalah benar.
Beliau berkata keputusan untuk melakukan trilogi ini tidak semestinya untuk mengaut lebih banyak keuntungan, tetapi adalah untuk memenuhi skop yang luas terhadap jalan ceritanya.
“Ia semata-mata kerana jalan cerita yang kami sediakan adalah sangat besar,” kata Kasanoff.

Beliau juga menjelaskan beberapa kekeliruan yang timbul tentang apakah sebenarnya yang terjadi dalam filem ini, sedangkan game Tetris bukanlah mempunyai apa-apa jalan cerita sekalipun. Beliau mengatakan apa sahaja yang dibayangkan oleh orang di luar sana tentang filem ini, semuanya adalah salah.
“Saya jamin ia bukanlah seperti yang anda bayangkan. Tiada siapa yang berjaya walaupun sedikit meneka apakah yang kami sedang lakukan,” kata Kasanoff lagi.
Tetris The Movie, judul rasmi yang masih belum diumumkan, dilaporkan sebagai sebuah “epic, sci-fi thriller“. Kasanoff, di mana sebelum ini mengusahakan Mortal Kombat dan True Lies, akan menggalas tugas penerbit, manakala Dane Smith (penerbit Deadpool & Harry Potter) akan membikin visual effects untuk Tetris The Movie.
Siapakah pengarah, barisan pelakon dan bilakah ia akan dikeluarkan masih lagi tidak didedahkan.
Sumber: GameSpot


Wan Hazmer Umum No Straight Roads Ditunda Ke Satu Tarikh Yang Masih Belum Ditentukan

Game buatan Malaysia yang kini mendapat perhatian global, No Straight Roads tidak lagi akan dilancarkan pada 30 Jun ini.
Sebaliknya, Metronomik telah mengumumkan bahawa game aksi bertemakan muzik itu akan ditunda ke satu tarikh baharu yang masih mereka belum tentukan. Pastinya, penundaan ini disebabkan oleh situasi wabak pandemik yang melanda dunia pada ketika ini.
Dalam satu video pengumuman, Wan Hazmer berkata yang game ini tetap akan dilancarkan pada musim panas ini (sekitar Jun hingga September). Beliau mengingatkan bahawa akan ada beberapa kedai yang menyenaraikan game ini akan dilancarkan pada 31 Ogos ini, walau bagaimanapun, ia hanyalah ketetapatan sementara (placeholder) sahaja sebelum tarikh sebenar diumumkan mereka kelak.

No Straight Roads akan membawa pemain sebagai seorang ahli dalam kugiran rock, mempunyai misi untuk menentang empayar EDM. Genre yang akan diketengahkan ialah game aksi yang memfokuskan kepada muzik, namun ia bukanlah game bergenrekan rhythm.
Metronomik merupakan studio pembangun game yang berpangkalan di Malaysia, yang diketuai oleh Wan Hazmer, anak tempatan Malaysia, bekas pembangun di Square Enix yang menjadi lead game designer untuk Final Fantasy XV; serta orang kanannya untuk game ini ialah Daim Dziauddin, bekas concept artist untuk Street Fighter V.

No Straight Roads akan dilancarkan untuk PC, PS4, Xbox One dan Switch.


Microtransactions Mungkin Akan Diperkenalkan Dalam Modern Warfare Remastered

Data miners telah menemukan sesuatu yang tidak ditampilkan dalam game ini semasa pelancaran.

Seorang pengguna Reddit, Semyel dan rakan-rakannya telah membuka data dan fail yang terdapat dalam Call of Duty: Modern Warfare Remastered. Apa yang telah ditemui adalah microtransactions dan beberapa weapon yang masih belum/tidak ditampilkan dalam game sehingga kini.
Antara weapon yang beliau temui adalah pelbagai weapon dari Black Ops dan Modern Warfare 2 serta shovel melee weapon dan Kamchatka-12 automatic shotgun.
Sama ada microtransactions dan pelbagai weapon ini sengaja diletakkan dalam fail-fail Modern Warfare Remastered tanpa sebab atau ia sememangnya adalah penambahan yang akan ditampilkan dalam kemaskini akan datang – masih belum diketahui.
Kami telah menghubungi Infinity Ward untuk mendapatkan komen mereka mengenai perkara ini. Segala penambahan info akan kami kemaskinikan dalam artikel ini.


[email protected] Umumkan BANYAK Game Indie Terbaru Di E3 2019

[email protected] adalah sebuah program yang direka khas untuk memberi peluang kepada pembangun-pembangun indie menghasilkan game mereka.
Terdapat tidak lebih dari 12 buah game yang dipersembahkan semasa persidangan Microsoft di E3 2019. Antaranya ialah Dead Static Drive, Pathologic 2, Star Renegades, Afterparty, TABS, The Good Life, Cross Code, Creature in the Well, Riverbond, Blazing Chrome, Supermarket Shriek, dan Totem Teller. Kesemua game ini akan boleh didapati melalui Xbox Game Pass.

Di samping mendedahkan Game-game terbaru indie. Microsoft juga telah mengumumkan Xbox Game Pass Ultimate yang boleh didapati dengan harga $15 (RM60.00) sebulan.


Trailer Terbaru Shadow Of The Tomb Raider Bawa Kita Ke Dalam Dunia Mayan Misteri

Pengembaraan Lara Croft nampaknya kali ini lebih mencabar dalam trailer terbaru Shadow of the Tomb Raider yang dipaparkan semasa persidangan media Xbox di E3 2018 tadi.
Shadow of the Tomb Raider ialah game ketiga yang di-reboot dari trilogi Tomb Raider – bermula dengan Tomb Raider (2013) dan diikuti dengan Rise of the Tomb Raider(2015).

Gameplay kali ini menggabungkan pengembaraan, pertempuran dan juga penyelesaian teka-teki. Sementara dua game asal telah dibangunkan oleh Crystal Dynamics, studio Eidos Montreal akan bertanggungjawab untuk edisi kali ini, kononnya episod terakhir dalam jalan cerita pengenalan Lara Croft.
Game ini akan dilancarkan di PlayStation 4, Xbox One dan PC pada 14 September 2018.
sumber: polygon


Video Terbaru Watch Dogs 2 Bawa Anda Bersiar-siar Sekitar San Francisco

Kurang sebulan dari pelancaran Watch Dogs 2, video terbaru ini memperkenalkan anda kepada kota San Francisco.

Video trailer terbaru ini memaparkan bagaimana kota ini akan menjadi fokus utama dalam game ini kelak. Dari pemandangannya yang indah, aktiviti harian masyarakat, sehinggalah kepada jenayah-jenayah besar seperti korupsi yang dilakukan oleh syarikat-syarikat gergasi.
Jom layan:

Sebelum ini, Ubisoft telah mengeluarkan keperluan spesifikasi untuk pemain di PC, sekaligus mengumumkan bahawa game ini akan ditunda untuk platform PC dan tidak akan keluar serentak bersama platform PS4 dan Xbox One.
Watch Dogs 2 akan dilancarkan di PS4 dan Xbox One pada 15 November, dan di PC pada 29 November ini.


EA Dilaporkan Berhubung Dengan Disney, Apple, Amazon Untuk Diambil-Alih

Electronic Arts (EA) kini dilaporkan sedang aktif mencari mana-mana syarikat yang berminat untuk mengambil-alih atau bergabung dengannya.
Menurut laporan Puck (via Engadget), syarikat gergasi gaming itu sudah bercakap dengan beberapa pembeli yang mungkin berminat, termasuklah Disney, Apple, dan Amazon.
Laporan ini turut menyatakan sekiranya ada syarikat yang berminat untuk bergabung, EA mencari penggabungan yang akan mengekalkan Andrew Wilson sebagai ketua eksekutif (CEO) untuk syarikat yang digabungkan itu.
Seperti yang kita tahu, EA dan Disney mempunyai hubungan yang rapat, terutamanya melalui lesen Star Wars. Walau bagaimanapun, menurut sumber, EA telah mendekati Disney untuk menjalin “kerjasama lebih bermakna” yang melangkaui perjanjian perlesenan semata-mata.
Idea penggabungan yang berlegar dalam industri adalah antara EA dengan ESPN, yang dimiliki Disney. Namun, Disney dikhabarkan tidak berminat kerana sedang sibuk memfokuskan kepada platform Disney+ yang baru sahaja mereka lancarkan.
Selain itu, perjanjian antara EA dan Comcast juga bertiup kencang. CEO Comcast, Brian Roberts dilaporkan telah mencadangkan Wilson untuk menggabungkan NBCUniversal dengan EA. Perjanjian ini dikatakan akan melihat Roberts mengawal majoriti syarikat yang digabung itu, tetapi Wilson akan kekal sebagai ketua eksekutif. Walau bagaimanapun, perbincangan ini dilaporkan gagal kerana pihak yang terlibat tidak bersetuju dengan harga yang ditawarkan dan struktur entiti yang digabungkan.
EA masih lagi berjalan dengan sendiri pada ketika ini, Namun Puck mengatakan yang syarikat itu semakin memberanikan diri untuk mencari syarikat untuk dibeli atau bergabung sejak pengambil-alihan Activision Blizzard oleh Microsoft.
Memberi respon kepada Puck, jurucakap EA, John Reseburg berkata mereka tidak akan komen terhadap khabar angin dan spekulasi tentang perkara ini.
“Kami bangga untuk beroperasi dari satu posisi yang kukuh dan berkembang, dengan portfolio game yang mengagumkan, dibina dengan IP hebat, dibangunkan oleh pasukan-pasukan berbakat, dan rangkaian lebih daripada setengah bilion pemain,” ujar Reseburg. “Kami melihat masa hadapan yang cerah.”